ЎЗБЕКИСТОН РЕСПУБЛИКАСИ ОЛИЙ СУДИСАЙЛОВ БИЛАН БОҒЛИҚ НИЗОЛАР. ФУҚАРОЛАРНИНГ БУ БОРАДАГИ МУРОЖААТИ ҚАНДАЙ ТАРТИБДА КЎРИБ ЧИҚИЛАДИ? from\nСАЙЛОВ БИЛАН БОҒЛИҚ НИЗОЛАР. ФУҚАРОЛАРНИНГ БУ БОРАДАГИ МУРОЖААТИ ҚАНДАЙ ТАРТИБДА КЎРИБ ЧИҚИЛАДИ?\nмехмонлар – 45


Яна ҳалокат, яна миллатдошларимиз – mulkdor.com\n25 февраль куни Тошкент вақти билан кеч соат 19:40 чамасида, 35 нафар ӯзбекистонлик фуқаролар минган автобус ағдарилиб кетган. Бу каби фожиали воқеа бир йилнинг ўзида учинчиси. Ва яна учаласи ҳам Қозоғистоннинг Оқтўбе вилоятида рўй бермоқда.\n«Самара-Чимкент» линияси бўйлаб йўл олган автобусда бўлган ватандошларимиз Россия томон пул топиш мақсадида кетаётган эди. Ахир нимаям қилсин, уйда қуруқ қўл билан ӯтириб. Бирининг бола-чақаси, бирининг кекса ота-онаси бор.\nОзодликнинг «қозоқ» редакцияси хабар беришича, ҳалокатдан сўнг касалхонага 9 одам жӯнатилган, уларнинг учтаси аёл киши бўлган. Жароҳат олган кишиларнинг энг ёши 1997 туғилган ва энг каттаси 1961 йилда туғилган кишилар бўлган. Жароҳат олганларга ёрдам кӯрсатилгандан сўнг улар Ўзбекистонга қайтарилиб юборилган.\nБу каби воқеанинг такрорланиши биринчи навбатда бизнинг ҳукуматимизнинг айбидир. Биз айбни четдан излашимиз ноўрин деб ҳисоблайман. Ахир автобусни жўрттага ағдариш кимга керак? Ватандошларимиз четга кетмасалар, автобуслар ҳам йўлда ёнмасди, қишнинг қаҳратон совуғида йўлда қотиб қолмас ва балки ағдарилиб ҳам кетмасди. Шу уч хил ҳолда рўй берган кӯнгилсиз ҳолатга ўз юртимизда сиёсатнинг тўғри тақсимланмаганлиги айби десам муболаға бўлмас.\nҚозоғистоннинг маркази Остона шахрида Абу-Даби плаза номли баланд бино қурилиши кетмоқда. Иморат Ўрта Осиёда энг баланд бино бўлиши режалаштирилган. Қурилиш ишларини чет эл компанияси ўз зиммасига олган ва ўз навбатида четдан ишчилар олиб келган. Қурилишда ишлаётган қозоқ фуқаролари билан чет элдан келган ишчилар орасида низо пайдо бўлиб охири катта жанжалга айланган. Буни нима учун айтаяпти дейишингиз мумкин. Бизда ҳам Тошкент Сити қурилиши бошланиш арафасида, лекин лойиҳалаштирувчилар чет элликлар бўлгани сабабли қурилилиш ишларига улар ҳам ўзлари хоҳлаган ишчиларни олиб келишига йўл қўймаслик керак. Шундоғам лойиҳалаштирувчилар пулнинг ярмини олиб кетиши тайин. Ярми ўз юртимизнинг фуқаролари чӯнтагларига қолсалар ёмон бўлмасди.\nШунда четга чиқиш статистикаси хам сал камаярмиди?! Автобус каби воқеалар бўлмасмиди? Ватандошларимиз ҳам ўз оилалари кўз олдида юрарди.\nШуҳрат абдураҳмонов:бугун менинг қўлимда власть!\nВидеоJune 29 2019, 09:06\nТошкентда нексия ҳайдовчиси ииб ходимини ...\nВидеоMarch 12 2019, 09:03\nИчки ишлар ходими фуқарога шапалоқ туширди\nВидеоApril 25 2019, 12:04


Осиё тараққиёт банки ва АТ «Алоқабанк»...\n14.02.2018 17:43 0 171\nОсиё тараққиёт банки (ОТБ)нинг савдони молиялаш дастури ва АТ «Алоқабанк» ўртасида Ўзбекистонда савдони ривожлантиришга кўмаклашиш ва кредитлар ажратиш бўйича келишув имзоланди. Бу ҳақида «UzDaily» хабар берди.\nКелишувга ОТБнинг Ўзбекистон доимий ваколатхонаси раҳбари Такео Кониши ва АТ «Алоқабанк» бошқаруви раиси ўринбосари Ҳасан Раҳматов томонидан имзо қўйилди.\n«Ўзбекистонда савдони ривожлантиришга кўмаклашиш, жумладан кичик ва ўрта бизнес субъектларини қўллаб-қувватлашда АТ «Алоқабанк» билан ҳамкорлик ўрнатганимиздан хурсандмиз», — деди Ўзбекистон бўйича савдони молиялаш дастури менеджери Нана Куродзе.\nОТБнинг савдони молиялаш дастури Ўзбекистонда 2010 йилдан буён фаолият юритиб келмоқда ва айни пайтда бешта маҳаллий банк билан ҳамкорлик ўрнатилган. Бугунги кунда, дастур доирасида 473та битим амалга оширилиб, савдони қўллаб-қувватлаш учун $1,3 миллиард ажратилган.\nЎзбекистон Алоқабанк савдо Осиё тараққиёт банки\nИқтисодиёт 03/04, 14:40


ФАРҒОНАНИНГ “ЛОЛА”СИ – Фарғона ҳақиқати\nЛола – гулларнинг маликаси. Нафис, гўзал, виқорли. Психологларнинг фикрига кўра, лола гулини ёқтирувчилар ўта уддабурон, мослашувчан кишилар бўлиб, ҳаётда учрайдиган қийинчиликлар уларнинг иродасини буколмас экан. Лола – ғайратли, ўзига ишонган, унча-мунчани тан олмайдиган кишилар гули. Фарғоналик машҳур фермер Лолахон Муротованинг тақдир йўллари, кечмиши ва шахсига назар ташлаб, нафақат бу гулни севувчилар, балки исми Лола аталган аёллар ҳам шу сифатларга айни мос эканини анг-лаб, ҳайратланаман. Ҳеч иш беҳикмат бўлмас…\nЛола Муротова баъзан даласи ёки байрам тадбирларида атлас кўйлак кийиб суратга тушганида, унинг нафис ва мунис қалбини ҳис этасиз. Аммо у бундай пўримликдан ўнғайсизланади. Бир зумда ўзининг одми чит кўйлагини кийиб, бошига оқ дуррасини ўраб олади. Онасига ичиккан боладек яна далалари қучоғига ошиқади.\nЛола опанинг пешонасига бир умр ерни ардоқлаш, элни севишдек муқаддас юмуш ёзилган экан. У эсини танибдики, тупроққа талпинади. Она ерни саришта қилиб фароғат топади, гулу райҳонлар экиб ерни эъзозлайди.\nШоирона таъбир билан айтганда, Лола Муротова Момо ер қизи. Унинг асл ва бебаҳо фарзанди. Ярим асрдирки, у Ер кўзини очади. Далаларга беқасам тўн кийдиради. Эрта кўкламда бир ҳовуч тупроқни кафтида сиқимлаб, ер уйғонишидан қалбида аллақандай кучни сезади. Бу – Ер севгиси. Ҳаёт унга ато этган неъматларнинг энг аълоси – Ер.\nҚадимги “Авесто” китобида янги ерларни ўзлаштирган деҳқон худдики оила қуриб, бир этак фарзандлар тарбиялаган инсонга қиёсланган. Ҳатто Пайғамбаримиз илк марта деҳқоннинг қўлини ўпиб, бу қўллар дўзахда куймаслигини башорат қилган эди. Қақнус қушдай ўтда куймас ирода соҳибаси ғам ҳаётнинг турли синовли онлари, тақдир зарбаларида иродаси тобланиб комиллик мартабасига етишди. “Нурли обод” фермер хўжалигининг раҳбари бугун ушбу чўл ҳудудларни ўзлаштиришда асосан ўзи бош-қош бўлган 500 гектардан ортиқ ернинг мулкдорди.\nЕрнинг ҳам жони бор, у ҳам эътибор ва парваришга муҳтож. Инжиқ баҳорлар, оловли ёзлар, совуқ қорлар унинг ҳолатини ўзгартиради. Баъзан шўрланади. Баъзан сувга ташна бўлади. Лолахон опа тупроқ тилини билгани учун уни куйлатишга, сўзлатишга ҳам қодир аёл. Пахтаси, ғалласи ҳамиша ҳосилга тўлиб пишишининг боиси шу.\nМарказий Фарғона ерларида Қўқон шамоли йилнинг тўрт фаслида ҳам деҳқонга асло тинчлик бермайди. Шамол оч бўридек увиллаб, қум барханлари далаларга тўфон бўлиб сочилади. Булутлар подаси мағрибдан машриққа қадар сел, жала ва ёмғирлари билан “сайр” қилиб ўтади. Элнинг ризқ-насибасини яратиш учун ноқулай об-ҳаво туну кун Яратганга илтижо қилишга ундайди. Машҳур фермер тупроқни яқинда ёриб чиққан рамақижон чигит ниҳолларини кафтлари орасига олиб, “куҳ-куҳ”лаб иситади. Буғдой бошоқлари авжи ҳосил салмоғини ошириш даврида шамол ва ёмғир таъсирида ёнбошлаб олади. Шу тариқа инсон ва табиат ўртасида ҳаёт-мамот кураши давом этади.\n— Чўл ҳавоси жуда ҳам ўзгарувчан, – дейди опа. – Кутилмаганда бўрон борлиқни ўз забтига олади, бироздан сўнг челаклаб шаррос ёмғир қуяди. Бу ерларда кутилган ҳосилни олиш учун деҳқончиликнинг тошдан ва темирдан қаттиқ нонини ейишга чидаш керак. Юрагингиз ботир бўлмаса, бу ерларда деҳқончилик қилмаган маъқул.\nАслида табиат баъзи-баъзида ана шундай енгиллаб олиши ҳам зарур. Қани эди, инсон ҳам худди табиат сингари баъзан қалбидаги ғуборларни ювиб, тозалаб тура олса нур устига аъло нур бўларди.\nЛола Муротова нафақат зукко деҳқон, шу билан бирга зўр иқтисодчи. Тўғри, бир қарашда унинг ҳаётий фалсафаси жуда ҳам жайдари. Лекин ҳисоб-китоби аниқ ва пухта. Нафсини жиловлаб олган, ҳар бир сўмни жой-жойига ишлатади. 2020 йилда ҳам фермер хўжалиги аъзолари 347 гектар ерда парваришланган ғалланинг ҳар гектаридан режадаги 46 центнер ўрнига 70 центнердан ортиқ ҳосил олишга эришди. Ҳар гектар ердан олинган ҳосилдорлик ўтган йилга нисбатан 20 центнердан кўпроқни ташкил этди. Давлатга режадагига қараганда 400 тоннадан зиёд ғалла топширилди.\n— Манзура, қани битта аччиқ кўк чой дамлаб кел-чи! – дея ёрдамчисига юзланиб, белидаги қийиғига пешонасидан оқаётган терларини артиб опа муҳташам шийпондаги супага ўтиради. – Режани бажара олмаган қўшни фермерлар буғдойни бозор нархида сотиб олишга нақд пул таклиф қилишди. Аммо биласан, мен ҳеч қачон буғдой, пахта сотмайман. Ундан кўра белгиланган нарх бўйича давлатга топширамиз, керак бўлса, бугунги пандемия шароитида режадан ортиқча буғдойни давлатга бепул берамиз. Шундай қилдик ҳам.\nОпадаги мардлик, тантилик анча-мунча эркак фермерларнинг ҳам қўлидан келмайди. Марказий Фарғона ерларида пахта ҳосилини зарарли ҳашаротлардан сақлаб қолишнинг ўзи бир санъат. Қўшни фермерлар ҳашаротларга қарши курашиш учун чўнтагидаги маблағни сарфлашни истамай буғдой даромади, сомон ва такрорий экинлардан келадиган фойдани кутади. Лола опа эса ҳашарот теришга ўн миллион сарфлаш керак бўлса, шу бугун ушбу пулни ҳеч иккиланмай аъзоларига нақд санаб беради. Бу пулнинг ҳисоб-китобини билмасликдан эмас. Ҳамма гап унинг ерни боқсанг, ер сени боқади, деган эски, лекин ҳеч қачон эскирмас ҳаётий нақлга амал қилиш одатига содиқлигида, холос.\nЛола опа ланжланиб ўтиришни ёмон кўради. Шу агротехник тадбир учун маблағ ажратиш керакми, тамом, орага бошқа гап сиғмайди. Вилоят ҳокими, вазирлик ва идоралар раҳбарларига ҳам Марказий Фарғона ҳудудига хос шўрланиш, суғориш, ҳосилдорлик салмоғини ошириш билан боғлиқ муаммоларни дангал айтиб, масалани шарта-шарта кўндаланг қўяди. Шунинг учун ҳам ҳудуддаги фермерлар бирор бир жиддий муаммони ҳал қилиш учун Лола опанинг атрофида гирдикапалак бўлиб айланиб қолишади. Унинг фақат ўзига ярашадиган чапани феъл-атвори, янгиликлар қилишдан қўрқмаслиги шундай пайтларда роса иш беради.\nПолосоннинг тор ва диққинафас жин кўчаларида тенгдошлари билан тўптош ўйнаб юрган сочлари жингалак қизалоқ йиллар ўтиб, Олтиариқ, Фарғона, Ўзбекистон Лоласи сифатида эъзозланмоқда. Бугун фермерлик ҳаракатида Лола Муротова ёшларга ибрат мактаби, ўзига хос тимсол бўлаётгани айни ҳақиқатдир. Дориломон кунлар ортидаги армонлар эса фақат ўзига, меҳри дарё қалбига аён. Унинг сокинликка йўғрилган сукунати бўронлар, тўфонлар қудратини яширгандек гўё.\nЛола Муротова бир умр она заминга таъзим қилиб, тупроқдай хокисор бўлиб, ўзи ҳам тобора азиз ва мукаррам бўлиб бораётган фидойи ҳамюртларимиз сирасига киради. Азамат юртимиз, зийрак Юртбошимиз эса бундай фидойи фарзандларини ҳамиша боши узра баланд кўтаради.\nЛола гулларнинг маликаси бўлса, Лола Муротова – ўзбек аёлларининг маликасидир.


36349 Ўқиш режими + -\nАвтобусни кутишга сабрим етмай, такси тўхтатдим. Ҳайдовчи бош-оёғимга бир қараб олди-да: “Неча пул берасиз?” деди. “Уч минг...” дедим. “Бўпти, ўтиринг”, деди йигит. Кетиб бораётиб, йигитни гапга солгим келди: “Укахон, нега савдолашмадингиз, балки мен кам айтгандирман?” Шунда у: “Айрим одамлар билан тортишиш фойдасиз. Борига барака, бизнинг ризқимизни йўлга сочиб қўйган, бирда ундай, бирда бундай”, деб жавоб берди хотиржамлик билан.\n“Айрим одамлар”, деганингиз кимлар? Қўли калтароқ одамларни назарда тутяпсизми? – дедим мен ҳайрон бўлиб.\n– Кўнглингизга келмасин-у, ўзи билиниб туради-да! Пули борлар тўхташингиз билан ўтириб олади. “Фалон жойга”, дейди. Юзингизга қарамайди ҳам. У фақат таксини кўради.\n– Ишқилиб, норози бўлиб қолмадингизми?\n– Йўқ. Сиз нархни инсоф билан айтдингиз... – деди у кулимсираб, назаримда ҳалитдан бери нимадир нашъа қилиб.\n– Лекин тўғри ўйлабсиз, ҳақиқатда ҳам айтганимдан ортиғига кўнмасдим, аслида икки ярим минг ҳам етарди, деб ўйлагандим, – дедим.\nЙигит кулиб юборди. Орадан бегоналик кўтарилиб, гаплашиб кетдик. Оиласига қизиқдим.\n– Келин нима иш қилади?\n– Ўқитувчи, – яна кулимсиради йигит. – Бир куни таксида келаётсам, бекатда турган экан. Қўл кўтарди, тўхтадим. “Чилонзорга”, деди. “Неча пул берасиз?” деб сўрадим. Арзимас пулни айтди. Тўғриси, йўлим бўлгани учун «Майли, ўтиринг», дедим. Ўтирганидан сўнг: “Ўқитувчимисиз?” деб сўрадим. “Нима эди?” деди у. Кулдим. “Ўқитувчилигингизни пулга қаттиқлигингиздан билдим”, дедим. Унинг жаҳли чиқиб: “Ўқитувчиликнинг нони қаттиқ бўлади”, деганини эшитмаганмисиз?” деди. “Эшитганман. Менинг бувим ҳам ўқитувчи бўлганлар. Бувим бозорга борсалар, савдолашмагунча нарса олмасдилар. Бувимни таниб қолган бозорчилар, «Бу онахон барибир ўзининг айтганига олади», деб нарсаларининг нархларини бироз кўтариб айтишарди. Бувим уларнинг шумликларини билиб турса ҳам, ўзларини билмаганликка олиб, савдолашардилар. “Савдолашишда барака бор”, дердилар. Кейин билсак, бувим Пайғамбаримиз алайҳиссаломнинг ҳадисларига амал қилар эканлар...\nБир куни у машинамга ўтирган кўчадан юрдим. Қарасам, бекатда у турибди. Тўхтадим. Ўтирди... Шу тарзда танишиб олдик. Худога шукр, ҳаётимиз яхши. Фарзанд кутяпмиз. Унинг севинчдан чеҳралари очилиб кетди.\n– Мени ҳам ўқитувчига ўхшатдингиз-а?\n– Ҳа, сизни кўпроқ бувижонимга ўхшатдим.\nРаҳмат. Лекин мен ўқитувчиларни ўқитадиган ўқитувчиларданманда! – дедим мақтанганнамо ҳазиллашиб. Бувижонингизнинг жойлари жаннатда бўлсин, мана, бизнинг манзилга ҳам етиб келдик...\n– Яхши боринг, холажон, – деди йигит ва ғувиллаганича кетди. Изидан қараб қолдим. Бироз бориб, тўхтади, бир эркак кабина эшигини очди-ю, ўтирди. Машина олға юриб кетди.\nЙигитнинг хулосаси тўғри бўлса, ҳозирги йўловчи ё таниши, ё бир ишбилармон, ҳар ҳолда ўқитувчи эмас. Лекин ўқитувчининг пулга “қаттиқлиги”нинг касбига алоқаси мени ўйлатарди. Агар ўқитувчининг ойлиги катта бўлганида ҳам, ўқитувчи пулга "қаттиқ" бўлармиди? Балки... Аввалги замонларда қандай бўлган экан? Шунда лоп этиб кўз олдимга Абдулла Қодирийнинг “Меҳробдан чаён”идаги Солиҳ махдум домла келди. У ҳам ўз даврининг ўқитувчиси, таъбир жойиз бўлса, у бизнинг ўқитувчилардан ҳам "пишиқроқ" эди. Демак, таксичи йигит адашмаган. Ҳаммадан ҳам мени қувонтирган нарса, йигитнинг самимийлиги, ўқитувчи бувисини ҳурматлаб эслагани, аҳли оиласидан мамнунлиги эди.\n01:00 / 09.02.2017 2515\n02:44 / 20.10.2017 3284\n01:10 / 15.03.2017 10078


Йиғилишни Тошкент шаҳар ҳокими Р. Усмонов очди. Ўзбекистон Республикаси Давлат мадҳияси янгради.\nШавкат Мирзиёев Биринчи Президентимиз ташаббуси билан ҳар янги йилга муайян ном бериш яхши анъанага айлангани, бу борада алоҳида давлат дастури ишлаб чиқилиб, комплекс чора-тадбирлар амалга оширилишини қайд этди. Мустақиллигимиз асосчиси бошлаб берган бу анъанага биноан кириб келаётган янги — 2017 йилни мамлакатимизда “Халқ билан мулоқот ва инсон манфаатлари йили” деб эълон қилишни таклиф этди. Бу таклиф йиғилганлар томонидан гулдурос қарсаклар билан қўллаб-қувватланди.\nМазкур рукндаги бошқа мақолалар: « Фидокорона меҳнатларнинг муносиб эътирофи\tМеҳнат ярмаркасидан — корхоналарга »


ЎзА - Чигит экиш бошланди\n23.03.2017 14:43:16 Чоп этиш версияси\nЮртимизда Наврўзи олам кенг нишонланаётган шу кунларда Қорақалпоғистон Республикасида ҳам чигит экиш ишлари бошлаб юборилди.\nЭлликқалъа тумани деҳқонлари Қорақалпоғистон Республикасида биринчилардан бўлиб тупроққа уруғ қадади. Шу муносабат билан туманнинг “Ақчакўл” овул фуқаролар йиғини ҳудудидаги Худойберган Эрназаров номидаги фермер хўжалиги даласида кўргазмали семинар бўлиб ўтди.\nҚишлоқ хўжалиги соҳаси мутахассислари, фермерларга хизмат кўрсатувчи корхоналар ва фермер хўжаликлари раҳбарлари иштирок этган тадбирда экиш мавсумини тўғри ташкил этиш, техникадан унумли фойдаланиш, мавсумни тез ва сифатли якунлаш борасида фикр алмашилди.\nХудойберган Эрназаров номидаги фермер хўжалиги аъзолари жорий йилда 40 гектар майдонга “Омад” навли чигит экиб, гектаридан 40 центнердан ҳосил олишни режалаштирган. Бунинг учун қишки шўр ювиш ишлари сифатли бажарилиб, даланинг тупроқ шароитига қараб чигит экишга киришилди.\nБу йил тумандаги 374 фермер хўжалиги 11 минг 850 гектар майдонга чигит экишни мўлжаллаган.\n– Мўл ҳосил етиштиришнинг асосий омилларидан бири навни тўғри танлаш, – дейди туман қишлоқ ва сув хўжалиги бўлими бошлиғи Шуҳрат Қўшназаров. – Йиллар давомида орттирилган тажрибага биноан деҳқонларимиз бу йил ғўзанинг “Омад”, “Омад элита”, “Бухоро-102”, “С-4727” навларини экишни режалаштирмоқда. Бу йил ҳам мавсумга пухта ҳозирлик кўрилди. Мавжуд 511 техника 48 отрядга бириктирилиб, барча шароит яратилди, техникаларга хизмат кўрсатиш учун кўчма устахоналар дала бошига чиқарилди.\nТўрткўл тумани пахтакорлари ҳам чигит экишни бошлаб юборди. Туманнинг “Уллиғбоғ” овул фуқаролар йиғини ҳудудида жойлашган "Дилшодбек-Эъзозбек" фермер хўжалиги даласида ўтказилган кўргазмали семинарда асосан “Султон” навини экиш ва парваришлаш, агротехника қоидалари ҳақида тавсиялар берилди. Мазкур хўжаликда 60 гектар майдонга ана шу нав уруғи экилади.\nБу эртапишар ғўза нави ўтган йили тумандаги “Яшнабод-Тўрткўл” фермер хўжалигида синов тариқасида экилиб, ундан 40 центнердан ҳосил олинган эди. Жорий йилда туманда 11 минг 450 гектар майдоннинг 6 минг 250 гектарига ана шу истиқболли нав экилади. 115-120 кунда пишиб етиладиган бу нав 38 фоизгача тола бериш хусусиятига эга. Бу фермерларга қўшимча даромад олиш имконини беради.\nЧигит экиш мавсумининг бошланишига бағишланган тадбирларда фермерлар лимон кўчати етиштириш, қоракўлчиликни ривожлантириш, парранда, балиқ ва қуён парваришлаш бўйича ҳам тажриба алмашди.\nСеминарларда Қорақалпоғистон Республикаси Жўқорғи Кенгеси раиси М.Ерниязов сўзга чиқди.


Ўзбекистонда мухолифат йўлини танлаган марду майдонлар бор\nЧeхия пoйтaхти Прaгaдa ўтaётгaн “Бир Oлaм” (One World) инсoн ҳуқуқлaрига бағишланган ҳужжaтли фильмлaр фeстивaлидa Ўзбeкистoн “Эрк” демократик пaртиясининг икки aъзoси ҳaқидaги фильм ҳам нaмoйиш этилди.\nГолланд рeжиссёрлaри Фрaнк вaн дeн Eнгeл вa Мaшa Нoвикoвa тaрaфидaн oлингaн “Осмон билан ер орасида” номли бу фильм ёшлигидaн биргa кaттa бўлгaн фaрғoнaлик дoрбoзлaр вa “Эрк” партияси aъзoлaри Aҳaд вa Турсун aкaлaр ҳaқидaдир. Фильмдa “Эрк” фaoли Дилoрoм Исҳoқoвa ҳaм сурaтгa тушгaн.\nРeжиссёрлaр бу фильм oрқaли Ўзбeкистoндa мухoлифaт aъзoлaри қaндaй aҳвoлдa яшaётгaнини жoнли вoқeaлaр oрқaли aкс эттирa oлгaн. Тoмoшaбинлaргa лиқ тўлa зaлдa ўтган бу фильм нaмoйиши сўнггидa Ўзбекистонда диктaтурa мaвзусидa мунoзaрa ҳaм бўлди.\nФильмни Шоҳимардонда суратга олган режиссёр Маша Новикова бу киноасар танлов ҳақида эканини билдирди.\n“Каримов деган мустабид бир умрга тахтга ëпишиб олган, болалар катта бўлгач, милиционер бўлишни орзу қиладиган, кўча-кўй порахўр жосуслар билан тўлиб-тошган, фақат ҳақ сўзни айтганингиз учун қамоққа тиқишадиган Ўзбекистондай бир абсурд мамлакатда мухолифат йўлини танлаган икки марду майдон ҳақида бу фильм”,- деди режиссёр.\nФильм қаҳрамони Аҳад ака “Эрк”нинг Шоҳимардондаги фаолларидан. У ўз йўлини танлаб бўлганини фильм давомида бир неча марта такидлайди.\n“1993-94 йиллар “Эрк” партияси учун оғир йиллар бўлди. Менинг олдимга келишиб: “Партиянгизни тугатдик, сиз ë бу партияни тарк қиласиз, ëки ҳаммангизни қамаймиз”, дейишди. Бу мен учун танлов дақиқалари эди. Мен зулм ва хўрликни эмас, Эркни танладим. Уларга қарата: “Майли қаманг, қамайверинг, аммо биз одамдай яшашни истаймиз”, дедим. Кейин мени қамашди. Икки йилу олти ой қамоқда ўтирдим. 1998 йил қамоқдан чиқдим”,- дейди фильмда Аҳад ака.\nАҳад ака қамоқдан чиққандан кейин ҳам мухолифатдаги фаолиятини давом эттирди. Фильмда Аҳад аканинг мардикор бозоридаги аëллар билан суҳбати акс эттирилган.\nАҳад аканинг эски радиола орқали “Озодлик” радиосини эшитаëтгани акс этган кадрлар ҳам бор. Қўрқмайсизми, деб савол беради фильм бошловчиси.\n“Қўрқмайман. Қўрқадиган жойим ҳам қолмади. Бир марта қамалиб чиқдим. Қўлидан келса яна қамайди. Дунëга бир марта келади киши”,- дея жавоб беради Аҳад ака.\nФильм Шоҳимардоннинг олов ичидан сакраëтган довюрак йигитлари тасвирлари билан давом этади. Ëниб турган олов халқа ичидан сакраëтганлар Аҳад аканинг ўғиллари эди. Булар худди юнон тангрилари каби куч-қудратга тўла йигитлардир.\n“Аммо шу қадар куч-қудратга эга бўлган бу йигитлар отаси мустабид Каримов томонидан ҳибсга олинганида ҳеч бир тарзда қаршилик кўрсата олмади. Мен фильмда мана шу абсурд ҳолатни акс эттиришга уриндим. Ўзбек халқи кучли, забардаст халқ. Керак бўлса, у олов халқа ичидан сакраб ўтади. Аммо бир пасткаш мустабид зиндонида иложсиз қолади”,- дейди Маша Новикова.\nАҳад аканинг қизи Мафтуна дор устидан юрар экан, оëқлари титрамайди. Аммо отасининг икки ярим йил қамоқхонасида ўтирган кунларини эслар экан, кўзларидан шашқатор ëшлар оқади.\n“Дугоналарим севги ҳақида гапиради. Мен бўлсам дор устида югуришим керак. Чунки бу керак. Отам ва укаларим учун зарур”,- дейди Мафтуна.\nФильм Шоҳимардондаги тўй манзаралари билан давом этади.\n“Менга сиёсатга аралашиб, нима қилишимни бир неча марта айтишди. Тошингни кўтариб, дорбозлик ëки полвонлик қилиб юравермайсанми, дейишди. Мен йўлимдан қаймадим. Мен сўйиладиган қўй ëки тилсиз балиқ эмасман. Мен ахир инсонман”,- дейди Аҳад ака.\nУнинг қизи Мафтуна ҳам отасининг сиëсат йўлидан ортга қайтишини истамайди. Керак бўлса, ўзи ҳам сиёсатга киришини айтади Мафтуна.\nФильмнинг Прагадаги намойиш пайтида томошабинлардан бири Ўзбекистондаги вазиятдан чиқиш йўли борми, деб савол берди.\n“Каримов бор экан, Ўзбекистондаги аҳволдан қутулиб бўлмайди. Аммо Ўзбекистондай юртда мухолифат йўлини танлаган марду майдонлар ҳам бор”,- деди Маша Новикова.


Павел Дуров «Telegram»га қўйилган тўсиқни «300 спарталик» жангига қиёслади\nПавел Дуров «Telegram»га қўйилган тўсиқни «300...\n20.04.2018 01:24 0 1434\n«Telegram» асосчиси Павел Дуров Россияда мессенжерга қўйилган тўсиқни «300 спарталик» фильмига қиёслади. Бу ҳақда «Риа Новости» хабар бермоқда.\n«300 спарталик – менинг севимли кинофильмим. Ўз ватандошлари озодлиги учун курашган 300 жангчининг жасорати инсонларни орадан минг йиллар ўтган бўлса-да, ҳайратлантириб келмоқда», деб ёзган у ўзининг «Instagram»даги саҳифасида.\nМессенжерга тўсиқ қўйилишига образли муносабат билдирди. «Фронтдан янгиликлар: россиялик расмийлар «Telegram»га таъқиқ қўйиш мақсадида 18 миллионта IP-манзилларга тўсиқ қўйишди. Лекин, дастур россияликлар учун очиқлигича қолади», деб ёзади Дуров.\nДуров фойдаланувчиларнинг қўллаб-қавватлаши ва меҳри учун ҳам миннатдорчилик изҳор қилди.\nАввалроқ Таганский туман суди «Роскомнадзор» аризаси бўйича «Telegram» мессенжерига Россия ҳудудида тўсиқ қўйиш ҳақида ҳукм чиқарган эди. Бунга эса мессенжер маъмуриятининг фойдаланувчилар ҳақидаги шифрлаш калитларини ФСБга тақдим қилишдан бош тортгани сабаб бўлганди.\nЖамият 14/04, 17:04\nЕХҲТ вакили Россияда «Telegram»нинг блокланишини «сўз эркинлигини чеклаш» деб атади\nТехнология 16/04, 19:01\nДуров Россияда «Telegram» блокланишига муносабат билдирди\nТехнология 17/04, 00:26\nРоскомнадзор «Telegram»ни блоклайман деб қуюшқондан чиқди


Қозоғистонда ҳайдовчиларнинг иш ташлаши натижасида бутун шаҳар жамоат транспортисиз қолди\nАқтўбедаги «Автопарк» компанияси ҳайдовчилари ўтган бир ойлик маошларини тўлашни талаб қилиб, ишга чиқишдан бош тортишди. Натижада, Ғарбий Қозоғистоннинг энг йирик шаҳрининг минглаб аҳолиси транспорт учун автобус бекатларида соатлаб кутишга мажбур бўлди.\nШаҳар маъмурияти юк ташиш учун масъул бўлган иккинчи транспорт компанияси захира автобуслари ва ҳайдовчиларини олиб келишга уринди, лекин иш куни охиригача шаҳарда автобуслар ҳаракати тикланмади.\nШаҳардаги иккита йўловчи компаниясидан бири «Автопарк» йўналишларга 140 та автобусни чиқариши керак эди. Уларнинг 80 дан ортиғи йўналишга чиқмаган.\n- Иш ҳақини ҳар ойнинг ўнинчи кунигача тўлаш кифоя. Бизда бошқа талаблар йўқ. Мисол учун, агар мен 15 кун ишлаган бўлсам, улар 150 минг тенгени (352 доллар. — таҳр.) тўласин. Менга ортиқча пул керак эмас. Фақат ўз вақтида», — дейди компания ходими Мейрамгали Баймбетов.\nАвтопарк директори Агарис Тлеулесов йўналишда бўлиши керак бўлган 140 та автобусдан 54 таси йўловчиларга хизмат қилганини тасдиқлади. Унинг сўзларига кўра, июль ойида ойлик маошини олмаган 40 ҳайдовчи ҳамкасбларини «ғазаблантирган» ва уларни ишга чиқмасликка ундаган.\n«Биз улардан иш ҳақини ўша ерга ўтказиш учун банк карталарини очишни сўрадик. Алимент тўлашдан қочган ва банклардан қарзи бор 40 киши карталарини очмайди. Улар июль ойидаги маошларини олишмади, — дейди Агарис Тлеулесов.\nҲокимлик йўловчилар ташиш сектори бош мутахассиси Жайк Кодаш, жамоат транспортини жума кунигача тўлиқ тиклашга ҳаракат қилишларини ваъда қилди.\nОқтўбе вилоят меҳнат инспекцияси бошлиғи ўринбосари Талгат Эскаринга кўра, меҳнат можароси тафсилотларини махсус комиссия белгилаши керак.\nОқтўбе — 500 мингга яқин аҳолига эга йирик шаҳар ва Оқтўбе вилоятининг маъмурий маркази. Аҳоли сони бўйича Олмаота, Нур-Султон ва Чимкентдан кейин тўртинчи ўринда туради.


Энрике Браво ва тер Штеген ҳақида: кейинги мавсумда кимни ўйнатишни билмайман\n11:40 / 23.05.2016\n«Барселона» жамоаси бош мураббийи Луис Энрике ҳозирча кейинги мавсумда асосий таркибда қайси дарвозабонни ўйнатиш масаласини ҳал қилиб олмаганини билдириб ўтди. У Клаудио Браво ва Марка-Андре тер Штегеннинг бирини танлашда қийналмоқда. Жорий мавсумда жамоанинг Испания чемпионатидаги учрашувларида дарвозани Браво қўриқлади, тер Штеген эса Кубок ўйинлари ҳамда ЕЧЛда майдонга туширилди.\n«Биз қандай қилиш мумкин бўлса, шундай қилдик. Лекин мен кейинги мавсумда бу борада қандай ечим топишни ҳал қилиб олмадим. Футболда барчаси тез ривожланади. Кўрамиз, воқеалар ривожи қандай тус оларкан», — дея Луис Энрикенинг сўзларини келтирали AS.\nБундан олдинроқ, маҳаллий нашрларда тер Штеген ўзининг жамоадаги ўрнидан қониқмаётгани ва ёзги трансферлар вақтида жамоани тарк этмоқчилиги ҳақида хабарлар пайдо бўлганди.


Мароқли таътил — яйратар кўнгил — Марғилон ҳақиқати\nМароқли таътил — яйратар кўнгил\nЖонажон диёримизда «Бахтиёр болалар мамлакати» лойиҳаси бў- йича кўплаб ижобий ишлар амалга оширилмоқда. Турли спорт мусобақалари, кўрик-танловлар,кўргазмалар, «Расмлар танлови», «Ёш китобхон», «Дунёни сақлар болалар» каби мавзуларда олиб борилаётган маънавий-маърифий кўнгилочар тадбирлар, яратилаётган кенг имкониятлар болаларга кўрсатилаётган юксак эътибор ва ғамхўрликларнинг кичик бир намунасидир.\nБолаларнинг ёзги таътил кунларини мазмунли ўтказишларини ташкил этиш, соғлом турмуш тарзини шакллантириш, ватанпарварлик туйғусини ўстириш мақсадида “Рес- публика оромгоҳларида болаларнинг дам олишини ташкил этиш ва соғломлаштириш Консепцияси” ишлаб чиқилган. Унга асосан мактаблар қошида соғломлаштириш майдончалари ташкил этилиб, болажонлар қамраб олинмоқда.\nБизнинг 1- мактабимизда ҳам ўқувчилар учун «Истиқлол» номли оромгоҳ ташкил этилди. Оромгоҳнинг мақсади —болаларнинг ўқишдан ташқари вақтини сермазмун ўтказиш, уларнинг ҳам жисмоний, ҳам руҳий жиҳатдан ҳордиқ чиқариш- ларини таъминлашдир. Мазкур оромгоҳнинг биринчи навбатида бугунги кунда 110 нафар ўқувчилар мириқиб дам олмоқдалар. Илк дам олиш кунларида тарбияланувчилар шаҳарнинг “Ижодкорлар боғи”га саёҳатга олиб борилди. У ерда ўқувчилар Ўзбекистон Қаҳрамони, Ўзбекистон Халқ шоири Эркин Воҳидов ҳайкали пойига гуллар қўйдилар, сўлим боғни сайр қилдилар, музқаймоқлар билан сийландилар, аттракционларда учдилар.\nОромгоҳимизда мусиқа, тасвирий санъат, «Ёш эколог», «Моҳир қўллар», «Инглиз тилини ўрганамиз», «Ёш китобхон» каби тўгараклар ташкил этилган бўлиб, унда , ўқувчилар она Ватан, Истиқлол, Мустақиллик шук- ронасини мадҳ этувчи кўплаб нафис шеърлар ва қўшиқлар ёд олишга, она табиатнинг бетакрор гўзалликларини, шукроналик ҳисларини нафис ранг-тасвирлар орқали очиб беришга эришмоқдалар. Шунингдек, оромгоҳ тарбияланувчилари ўртасида спортнинг футбол, волейбол, шахмат-шашка тури бўйича мусобақалар, «Рақслар гулдастаси» каби тадбирлар ўтказиб келинмоқда. Қўли ширин ошпазларимиз эса болажонларни бир-биридан тотли таомлар, шарбат ва ширинликлар билан сийламоқдалар.\n— Ўқувчиларнинг ҳаётга бўлган қизиқишларини,она Ватанимизга бўлган меҳрларини ошириш, янги ўқув йилини кўтаринки кайфият билан бошлашларини таъминлаш энг асосий мақсадимиз. Зеро, шу азиз Ватанимиз ардоғида камолга етаётган ёш авлодимиз кўрсатилаётган ғамхўрликдан руҳланиб, Ватанимизнинг ишончли ёшларига айланади, -дейди мактаб директори Шоҳистахон Фозилова.\nКўзларида эзгулик ва меҳр қалқиб турган нуридийдаларимиз келажагимиз ворисларидир.\nшу мактаб ўқитувчиси.


"ҲАЁТ УЧУН" МАРАФОНИДАН! 01.05.2012 06:33\n"Ҳаёт учун!" шиори остида ўтказилаётган ва 2010 йилдан буён анъанага айланган, Фонд Форум «Аёллар кенгаши» РЖБ ва «Ҳаёт учун!» кўкрак бези саратони миллий уюшмаси, томонидан ўтказиб келинаётган хайрия марафони 1 май куни бўлиб ўтди.\nхонанда Улуғбек Раҳматуллаев ва Саъдуллаевлар оиласи\nСтарт ва Финиш чизиғи: Абдулла Қодирий ва Шаҳрисабз кўчалалари кесишувидан, Эски ҳайвонот боғигача деб белгиланган эди.\n"Ҳаёт учун!" марафонида бу йил жуда ҳам кўплаб ватандошларимиз иштирок этдилар.\nСанъаткорлардан старт бериладиган жойда Ўзбекистон Халқ артисти Ёдгор Саъдиев, Абдуҳошим Исмоилов, хонандалар Улуғбек Раҳматуллаев, хонанда ва актриса Муниса Ризаева, Рухшона, Динейра, Сирожиддин, Бахтиёр Раҳмонов ва актрисалар Асал Шодиева, Ситора Фармонова, актёр ва актриса Лутфулла ва Гулчеҳра Саъдуллаевалар қизи Муқаддас билан, ҳамда "Зарба", "Уммон" гуруҳидагиларга кўзимиз тушган бўлса,\nАсал Шодиева ва Адиз Ражабовлар\nНигора, Камола Орипова ва Билолхўжа Орипов\nОйбек ва Қамариддин\nфинишгача югуриш вақтида хонандалар Ойбек ва Нигора, Динейра, актёр Адиз Ражабов, "Ўзбегим таронаси" радиоси бошловчилари Дj.Mix, Дилмурод Ғуломовлар ҳам югуриб кетаётганликларига гувоҳ бўлдик.\nФинишда эса, саҳнада Жаҳонгир Позилжонов ва бошқа хонандалар ҳам бор эдилар.\nФинишда ғолиблар ва шунингдек, 23 апрель куни бўлиб ўтган "Ҳаёт учун футбол!" шоуси қатнашчилари дипломлар билан тақдирландилар.\nХонанда Бахтиёр Раҳмонов: - Бундай марафон Ўзбекистон тарихида илк марта дейишим мумкин. Бир ғоя изидан шунча инсонларни, хайрия мақсадида келганларидан жуда ҳам тўлқинландим. Кўкрак бези саратонига қарши инсонларнинг бефарқ эмасликлари, мени жуда ҳам қувонтирди.\n"Зарба" гуруҳи: -. Йилдан йилга ушбу лойиҳа иштирокчилари сони кўпайиб бормоқда. Биз ҳам улар билан бирга эканлигимиздан ва бу марафонда иштирок этаётганлигимиздан хурсандмиз.\nМарафон кўтаринки руҳда бўлиб ўтди.\nБу лойиҳа инсонийлик, хаста инсонларга бўлган эътибор ва келажакка умид тимсоли бўлди, деб ўйлаймиз.\nЛекин, минг афсуски, шу куни, баъзи бир тарбиядан йироқ бўлган ёшлар томонидан, бўшаган ва чала ичилган баклажкаларни атрофдаги йиғилган қатнашчилар устига, очиқдан-очиқ, "кимга тегса, тегсин" деб бақириб отишлари, иштирокчилар кайфиятини хира қилди. Энг ачинарлиси, ўша баклажкалар, иштирокчи аёллар, кичик болаларга қаттиқ тегди. Бундан ташқари, баъзи тарбия кўчасидан ўтмаган иштирокчиларнинг оғзиларидан чиқаётган сўзлар ва ўзларини жамоат жойларида тута олмасликлари чиройли кўринмади, ўйлашимизча. Инсон ўз тарбияси билан бошқа жонзотлардан ажралиб туради, деган фикрдамиз.


Янги йилда тошкентликлар дастурхонига тортиладиган қази-қарта ва норин каби овқатлар учун зарур бўлган от гўштига эҳтиëж байрам арафасида ошиб кетди.\nШу билан бирга, Тошкент бозорларида бир ҳафта олдин кўпи билан килоси 30 минг бўлган қази нархининг 40 мингга чиққани ҳам кузатилди.\nТошкентдаги қази ишлаб чиқарадиган энг машҳур кушхонанинг номи чиққан қассоби Ҳамдамбек Озодлик билан суҳбатда шаҳарликларнинг от гўштига бўлган эҳтиëжини қондириш учун қўли қўлга тегмай ишлаëтганлигини айтади:\n- Қазининг яхшиси бизда. Чунки биз от эмас, той, той бўлганда ҳам тойчоқ сўямиз. Қази қилганда ғирромлик қилмаймиз. Биласиз, янги йил қазифурушлар учун сезон. Шунақа пайтда биз пул қилиб оламиз. Лекин сезонни баҳона қилиб, мижозларга жабр бўладиган даражада нархни оширмадик. Килосини 35 мингдан бераяпмиз. Лекин қазига гап йўқ, ака, - дейди Тошкентдаги қазихўрлар орасида танилган қассоб Ҳамдамбек.\nАввалроқ "Байрам арафасида Тошкентда от сўйиш тақиқланибди" деган гап тарқалган эди, лекин Ҳамдамбек бу гапни тасдиқламади.\n- Шунақа гап-сўз чиқди. Лекин бизнинг олдимизга биров келиб, "от сўйма" деб айтгани йўқ. Олдингидан ҳам кўп сонда тойчоқларни сўйиб ëтибмиз, - дейди Ҳамдамбек.\nТошкент шаҳар ветеринария хизматининг ўзини Руслан деб таништирган нозири Озодлик билан суҳбатда от сўйиш борасида шаҳар бўйича бирор-бир чеклов жорий қилинмаганлигини маълум қилди.\nСуҳбатдошга кўра, от сўйиш жараëни қўй, мол ва бошқа ҳайвонларни сўйишга жорий қилинган тартиб асосида умумий назорат қилинмоқда.\n“Чорсу” бозоридаги дўконлардан бирининг ходими Адҳамжон Озодликка қазидан ташқари асосан Тошкентда истеъмол қилинадиган от гўштининг нархи ҳам кўтарилганини айтди.\n- Мен яқинда норинбоп от гўштини сотиб олдим. Бир кило лаҳм от гўштини 27 минг сўмдан беришди. Ўзи суякли от гўштини 22-23 минг сўмдан сотишаётган эди. Лаҳми 23-24 минг атрофида эди. Янги йил олдидан сал кўтарилибди, - дейди Адҳамжон.\nТошкент шаҳар ветеринария хизмати вакилининг айтишича, от сўйиш бошқа вилоятларга нисбатан Тошкент шаҳрида кўпроқ учрайди.\nЎзбекистон Ошпазлар уюшмасининг ўзини Наргиза деб таништирган ходимасига кўра, тошкентликларнинг янги йил дастурхони таомномасида от гўштидан тайëрланадиган емаклар кўплиги боис от сўйиш Тошкентда кўпроқ.\n"Келаëтган От йилида от сўйсак, отлар хафа бўлмайдими?" деган ҳазил аралаш саволимизга Наргизахон қувлик билан: "Қўй йилида қўй, Ҳўкиз йилида буқа хафа бўлмаганидек, отлар ҳам хафа бўлмайди", дея жавоб берди.


Жондор туман марказий шифохонасида даволанаётган Камол Искандаровнинг айтишича, у ўша куни маҳалладаги гўшт дўконига савдо қилиш учун кирган пайти маҳалла раиси Аҳад Аҳмедов уни калтаклаган.\n- Гўшт олай деб дўконга киргандим. Кирсам маҳалла раиси гўшт олаётган экан. Ичган экан. Қассоб гўштни беради. Олмайди. “Менга катталар ейдиган гўштдан бергин" дейди. Қассоб ҳам кесиб берди. Мен навбат кутиб турувдим. Мен “Раис бува яхши гўшт бердику”, дедим. Кейин қўполлашиб, мени сўкиб, уриб кетди, дейди Камол Искандаров.\nИскандаровга кўра, калтак зарбидан унинг тиши синиб, лаби йиртилган ва мияси чайқалган. "Биринчи юз қисмимга урди. Бўйним- томоғимнинг тагидан қисиб, лабимга жароҳат етказди. Лабим 3 сантиметрча ёрилган. Кейин одамлар аралашиб айиришди. Мен ташқарига чиқиб, 4-5 қадам юргандим яна менга ташланди. Урганида тишим синди. Орқадан келиб урди, қараган пайтим. Тепди, йиқилиб бетонга тушди бошим. Ётибман шифохонада. Миям чайқалган. Бошимнинг ички қисмига қон уюшиб қолган. Тураман десам, ҳолсизланиб қолаяпман. Рентген қилдирдим, оёғим дарз еган экан, ҳай униси майли. Кейин қовоқ устимга ҳам кўкариш бор эди, у кетди", дейди Камол Искандаров.\n"Паҳлавон" МФЙ раиси Аҳад Аҳмедовга кўра, жанжал Камол Искандаров уни ҳақорат қилгани оқибатида бошланган.


ПУЛНИ ТЕЖАШ УСУЛЛАРИ. Эски нарса ҳақида янги гап ёки иқтисод ҳақида икки оғиз… – mulkdor.com\nПУЛНИ ТЕЖАШ УСУЛЛАРИ. Эски нарса ҳақида янги гап ёки иқтисод ҳақида икки оғиз…\nFebruary 14 2014, 09:02 Иқтисодиёт хабарлари\nЭски нарса ҳақида янги гап ёки иқтисод ҳақида икки оғиз. Иқтисод қилиш — янги тушунча эмас. Бу ҳақда эслатиш, огоҳлантириш ҳам эскирган усул. Бундай деяётганимизга сабаб, ҳамманинг бойиб кетганлиги эмас, шунчаки танбеҳу огоҳлантиришлар бизга халал беради. Келинг, яхшиси гап нимада эканлигини тушунишга уриниб кўрамиз. Нима учун одамлар иқтисод қилмайдилар?\nМутахассис ва таҳлилчилар тўртта сабабга тўхталадилар. Уларнинг айтишича:\n1. “Мен қачондир пул ишлаб топаман, шунинг учун иқтисод қилишдан маъни йўқ”.\nСизнинг эҳтиёжларингиз ва харажтларингиз даромадингизга пропорсионал тарзда ўсиб боради. Ўйлашимча, буни ўзингиз ҳам сезгансиз. Агар сиз пул билан боғлия вазиятни ҳозир тўғрилай олмасангиз, у ҳолда келажкда бу вазият қандай қилиб ўзгариши мумкин?\nДунёда, ҳатто бизнинг Ўзбекистонда ҳам юзлаб одамлар номуносиб тарзда катта пул топадилар. Биласизми, уларда борки нарса – бу қарзлар! Улардан эшитишингиз мумкин бўлган ягона гап эса – “Бизга пул етмаяпти!”. Бу чиндан ҳам жуда муҳим фикр. Эслаб қолинг: иқтисод қилмайдиган одамларнинг бор-йўқ нарсаси – бу қарзлар. Баъзан эса уларда умуман ҳеч нарса, ҳатто қарзлар ҳам бўлмайди!\nБойлик сиз ишлаб топаётганингизга қараганда камроқ сарф қила бошлаган дақиқада туғилади. Айнан ишлаб топилган пулни асрашни билмаганингиз учун ҳам сизни Уоррен Баффет, Вернер Сименс, Билл Гейтс, Адам Опел, Генрих Нестле ёки яна бошқа бирор чиройли ва машҳур исм билан чақиришмайди. Ҳа майли! – дейсиз. Тежамкорликнинг бу ерда нима аҳамияти бор? Уларни фақат тежамкорлик муваффақиятга олиб келмаганлигига қўшиламан.\nЛекин, сўзсиз, айнан тежамкорлик уларнинг давлатига пойдевор бўлган.\n2. “Мен ҳозир яхши яшамоқчиман ва менга ҳамма пуллар керак”.\nЧиройли яшашни тақиқлаб бўлмайди! Сизни ўраб турган одамлар ҳам “жаннат”да яшашни истайди.\nУларга ҳам СИЗнинг барча пулларингиз керак!\nНатижда атрофингиздаги ҲАММА сизнинг, сиз уларнинг пулларига эга бўласиз. Пешона тери билан топилган пул эса йўқ!\nИлтимос, айтингчи, кўпроқ кимни яхши кўрасиз? Ўзингизними, чиройли одамними ёки уйини ижарага олганингиз—ўша яхши кишиними?\nГарчи, албатта, сиз еб бўлгач унутиб юборадиган, бир марта киядиган, ўқиб ташлаб юборадиган ёки уч марта ёқиб токчанинг бирор бурчагига итариб қўядиган турли нарсаларни сотиб олиб, ўзингизни яхши кўришингиз мумкин. Бошқа усуллар ҳам йўқ эмас! Қандай дейсизми? Давомини ўқинг!\n3. “Умуман олганда тежаш мушкул! Бу мен учун эмас. Анияроғи, бу мен учун муҳим эмас!”\nНаҳотки? Ким сизга енгил бўлади, деб айтди?\nҲаммага қийин. Лекин сиз ҳамма эмассиз-ку? Зеро, муваффақият қозонувчи кишилар – бу “нормал” одамлар учун мутлақо иложи бўлмаган ишларни амалга оширувчилардир. Улар бор ва улар кўп нарсалардан воз кечган ҳолда яшашяпти. Ваҳоланки, оддий одам учун шунчаки катта пулга эгалигини кўз-кўз қилишни тўхтатишнинг ўзи етарли.\n4. “Бу охир-оқибат ҳеч қандай натижа бермайди. Барибир ҳаммаси совурилиб кетади”.\nСиз ҳақсиз! Пулларингизни йиғиб олиб кисел қирғоқлари аро ёрқин келажак сари сут дарёси оқими бўйлаб сузяпсиз. Балки бу ишни ҚИЛА ОЛМАСЛИГИНГИЗ эмас, ҚАНДАЙ қила олишингиз ҳақида ўйлаб кўрган маъқулдир? Албатта, агар БАРЧА пулингизни депозитларда, бошқача айтганда, “пулларни йўқ қилиш бўйича машиналар”да (негаки, омонат фоизлари, қоидага кўра инфляция даражасидан пастроқ) сақласангиз, ҳаммаси буткул хонавайронлик билан тугаши мумкин. Агар ҳаммага ўхшаб йўл тутсангиз, у ҳолда ҳамма эга бўлган нарса – ҲЕЧ НАРСАни қўлга киритасиз!\nImf ўзбек иқтисодининг жорий йилда 7¸5% ўсишини ...\n29 апрелдан 12 майга қадар Ўзбекистонга сафар қилган Халқаро валюта жамғармаси делегацияси эълон қилган баëнотда айтилишича¸ Европа ва Россиядаги иқтисодий жараëнларнинг ...\nИқтисодиётMay 16 2015, 08:05\nЎзбекистонда эски намунадаги танга ва банкнотлар ...\nБу тангалар ва банкнотларни муомаладан қайтариб олиш тартиби тўғрисидаги низомни тасдиқлаш ҳақидаги қарорда кўзда тутилган. Мазкур Низомга кўра, Марказий банк томонидан ...\nЖамиятSeptember 19 2019, 07:09


Автобус портлашидан 30 нафар афғон нобуд бўлди\nАфғонистон Ички ишлар вазирлиги Қардаҳор вилоятида йўл четига қўйилган минага дуч келган автобус ичида камида 30 нафар фуқаро ҳалок бўлганини билдирди.\nРасмийларга кўра, нобуд бўлганлар орасида 10 нафар вояга етмаган бола ва 7 нафар аёл бор. Ушбу воқеа оқибатида 39 киши жароҳатланган.\nАфғонистон расмийлари мазкур йўлнинг толиблар томонидан миналаштирилганини даво қилмоқда.\nҚандаҳор вилояти толибон ҳаракати аъзолари энг мустаҳкам жойлашиб олган минтақа ҳисобланади. Жанггарилар ва Ғарб қўшинлари ўртасидаги энг қонли ва шиддатли жанглар айнан шу вилоятда рўй бермоқда.


Ҳадис айтишда нималарга эътибор бериш лозим? – oliymahad.uz\nҲадис айтишда нималарга эътибор бериш лозим?\nБарча нарсада бўлгани каби Расулуллоҳ соллаллоҳу алайҳи васаллам ҳадисларини айтишда ҳам ўзига хос одоблар мавжуд.\nБу ўринда бобомиз Имом Бухорий ҳазратларининг ҳадисга бўлган одобларини мисол қилиб келтириш мумкин. Имом Бухорий ҳазратлари, агар ҳадис айтмоқчи бўлсалар, албатта алоҳида таҳорат олганлар. Чунки, Аллоҳ таоло Нажм сурасида Расулуллоҳ соллаллоҳу лайҳи васалламнинг оғизларидан чиқадиган сўзнинг қадрини кўрсатиб шундай марҳамат қилади:\n«У ҳаводан нутқ қилмас» (Нажм 4-оят)\nМуфассир уламолар Расулуллоҳ соллаллоҳу алайҳи васаллам томонидан айтилган сўз беҳуда ва оддий сўз эмас, деганлар. Бунга Абу Ҳурайра розияллоҳу анҳудан келтирилган, «Мен ҳақдан бошқани гапирмайман», деган ҳадисни далил қиладилар. Шунинг учун ҳам саҳобалар, улуғ мужтаҳид уламолар қачон бирор ҳадис айтмоқчи бўлишса, диққатларини жамлаб, унинг барча одобларига риоя қилганлар.\nИмом Бухорий ўзларининг Ал-Жоме ас-Саҳиҳларини 16 йил ёзиш давомидаги ҳолатларини айтиб «қачон шу китобга бирор ҳадис киритсам, ғусл қилиб, икки ракат намоз ўқирдим» деганлар. Имом Молик қачон ҳадис айтиш ёки ҳадисни музокарисига киришсалар, алоҳида таҳорат қилиб, пок кийим кийишлари ва хушбўйлик суртиб олишлари тўғрисида, Расулуллоҳ соллаллоҳу алайҳи васалламнинг ҳадисларини улуғлашни яхши кўраман, яхшилаб таҳорат қилмагунимча ҳадис айтмайман, деган эдилар.\nБу мисоллардан кўринадики, ҳадис айтиш учун унинг одобларига риоя қилиш лозим бўлади. Улар: таҳоратли бўлиш, ҳадисга омонатдорлик; ҳадис эмаслигини билиб туриб ҳадис деган киши дўзахга киришини яхши англаб етмоғи; саҳобалардан қанчалик омонат ила олимларга етиб келганини ҳис этмоқ; ўзи ёд олаётган сўзи шунчаки сўз эмас, балки Қуръондан кейинги ишончли ва саҳиҳ бўлган сўз, уни айтган Зот эса шафоатчиси, икки дунёда қалбининг тарбиячиси ва ҳаётининг шам чироғи эканликларини ҳис этиб туриши лозим.\n«Таҳфизул Қуръон» кафедраси ўқитувчиси\n314200cookie-checkҲадис айтишда нималарга эътибор бериш лозим?no\nОлдингиМусобақада Абдулазиз қорининг қачон чиқиш қилиши маълум бўлдиКейингиЎзбекистондаги Ислом цивилизацияси марказида ишлашни хоҳлайсизми?


Улуғбек Бақоев "Навбаҳор" устидан қозонилган ғалабадан сўнг нималар деди?\n9 март, 2021, 21:17\nТеглар:Суперлига | Навбаҳор | Сўғдиёна | Улуғбек Бақоев\nЖиззахликлар мураббийи ўйин ҳақида\nСуперлиганинг янги мавсуми старт олди. Чемпионатнинг илк учрашувида "Навбаҳор" ва "Сўғдиёна" ўзаро куч синашди.\nБеллашувдан сўнг ташкил этилган матбуот анжуманида меҳмонлар устози Улуғбек Бақоев иштирок этди.\n- Наманган мен учун жуда қадрли шаҳар. Бу ерда фаолиятимнинг катта қисмини ўтказганман. Ўйин ҳақида тўхталадиган бўлсам, "Навбаҳор"нинг кучли жамоа эканлигини билардик. Мухлислари ажойиб. Ростини айтсам, ёпиқ ўйин кўрсатишга мажбур бўлдик. Наманганликларга ҳам омад тилайман.\n- Милан Митрович нимага майдонга тушмади?\n- Унинг фарзанди касал бўлиб қолди. Инсонийлик фактори сабаб унга жавоб бердик. Милан Митровичнинг қайтиш имконияти бўлмаса, дарвозабон оламиз.\n"Навбаҳор" қанотларда фаол. Уларда яхши имкониятлар вужудга келди. Футболда ким гол урса, ўша ғалаба қозонади. Бугунги беллашувга ҳурмат юзасидан муносабатда бўлдик. Ҳар бир ўйинга финалдек қараймиз. Якунда нима бўлишини вақт кўрсатади.\n"Навбаҳор" устидан тўлиқ устунликка эришдик, деёлмайман. Мезбонлар ўйиннинг катта қисмида устунликка эришди.\nМавсумолди тайёргарлик жараёнини ёпиқ тарзда ўтказдик. Журналистлар нигоҳидан четда юрдик.\n"Насаф" - "Сурхон" ва "Сўғдиёна" - "Машъал" учрашуви асосий таркиблари эълон қилинди


Остонада "номи улуғ" университет очилди\nҚозоғистон пойтахти Остона шаҳридаги Назарбоев номли университетнинг бош корпуси.\nСентябр ойи охиридан Остона шаҳрида Назарбоев номидаги университет фаолият бошлайди. Университет лойиҳаси ташаббускорлари мазкур олий ўқув юртининг Қозоғистон миллий брэндига айланишини иддао қилаяптилар. Аммо баъзи кузатувчилар буларнинг барчаси маълум бир доирадаги манфаатлари йўлида амалга оширилаётганини айтадилар.\nШу йилнинг 27 сентябр куни Назарбоев номидаги университетда 500 га яқин талаба ўқишни бошлади. Билим даргоҳининг очилиши бўйича лойиҳа ташаббускорлари университет мамлакатнинг миллий брэндига айланиши, унинг тимсолида миллий таълим тизими ҳамда халқаро тадқиқот ва таълим амалиёти ютуқлари уйғунлашажагини таъкидлашмоқда.\nНазарбоев номидаги университет раҳбарияти дунёдаги қатор етакчи билим даргоҳлари, жумладан, Лондон глобал университети, Карнеги Меллон университети, Висконсин, Питтсбург ва Пенсильвания университетлари каби нуфузли таълим масканлари билан ҳамкорлик шартномаларини имзолаган.\nҚозоғистон президенти номидаги билим даргоҳида АҚШ, Канада, Буюк Британия, Янги Зеландиядан ташриф буюрган ўқитувчилар дарс берадилар. Хориждаги нуфузли халқаро университетлар ўқитувчиларининг 8 сентябрдан то 19 сентябрга қадар Остонага келишлари кутилмоқда.\n- Назарбоев номидаги университет бу янги авлод учун мўлжалланган мутлақо янгича билим даргоҳидир. Унинг учун катта маблағ ажратилаяпти ва ҳозирда университетда пуллик таълим йўқ. Бу йил биз ушбу билим юртида ўқиш учун энг яхши беш юз талабани танлаб олдик. Биз бошданоқ бутун дунёдаги топ-университетлардан ягона принцип бўйича талаб қилинадиган халқаро тоифадаги университет тузишни мақсад қилдик. Университет ва университет шаҳарчаси дунё стандартларига мувофиқ ҳолда қурилмоқда. Буни хорижда талабалар шаҳарчаси қуриш бўйича тажрибага эга бўлган ташкилот қурмоқда, - дея маълум қилди Озодликка Назарбоев номидаги университет акционерлик жамиятининг таълим бўйича президент муовини Кадиша Даирова.\nАйни пайтда Қозоғистонда Назарбоев номидаги университет очилишига нисбатан салбий муносабатда бўлган кузатувчилар ҳам йўқ эмас. Улар фикрича, расмийлар “номи улуғ” бундай билим даргоҳи таъсис этгандан кўра, мамлакатдаги мавжуд олийгоҳларни ривожлантириш йўлида ҳаракат қилсалар, мақсадга мувофиқроқ бўлар эди.\n- Қозоғистонда ўз тарихи, юқори малакали профессорлар ва яхши моддий-техник базага эга бўлган 141 олий ўқув даргоҳи бўлган бир пайтда мамлакатда янги бир университет очишга нима ҳожат бор? Масалан, Олмаотада 80-йиллик тарихга эга бўлган кўплаб университетлар бўлиб, уларнинг ректорлари билим даргоҳида дарс бераётган профессор ва докторларни муносиб маош билан таъминлаш ҳақида бош қотирмоқдалар. Атиги беш юз талабани ўқитиш учун давлат бюджетидан катта маблағ ажратишнинг нима кераги бор? - дейди талабаларнинг сифатли таълим олишга бўлган ҳақ-ҳуқуқларини ҳимоя қилиш бўйича фаолият юритувчи “Ар-Руҳ-Ҳақ” жамоатчилик жамғармаси раҳбари Бахитжон Тўрегожина.\nҚозоғистондаги талабаларни давлат ҳисобидан хорижий университетларда ўқитиш бўйича “Бўлашақ” дастури битирувчиси бўлган Жазира Дуйсенбекова эса мамлакатда Назарбоев номидаги университетнинг очилишини ижобий баҳолайди. Унга кўра, бугунги кунда Қозоғистон Евроосиёда лидерлик мақомига даъвогарлик қилмоқда, шу боис ҳам мамлакатнинг ушбу минтақада таълим соҳаси бўйича ҳам лидерлик қилиш иддаоси ўринлидир.\n- “Ньюсвик” журналининг сўнгги маълумотларига кўра, Қозоғистон дунёдаги ривожланган мамлакатлар рўйхатида 60-ўринни эгаллади. Бунда баҳолашнинг беш мезонидан бири таълим соҳаси бўлган. Юзта ривожланган ва ривожланаётган давлатлар орасида биз ўн тўртинчи ўринни эгаллаб турибмиз. Бу катта ютуқ, аммо Қозоғистон бу билан тўхтаб қолиши керак эмас. Кейинги беш-ўн йил ичида Қозоғистон олий ўқув юртлари халқаро мақомни қўлга киритиши керак. Бу ҳақда президент мурожаати ва Қозоғистон таълим соҳасининг 2020 йилга қадар ривожлантириш дастурида ҳам айтилган. Қозоғистон олийгоҳларининг дунё рейтингларини забт этиши учун илмий тадқиқотлар ва уларда ўқийдиган хорижлик талабалар сони камлик қилаяпти, - дейди Жазира Дуйсенбекова.\nСобиқ сенатор, кўп йиллар давомида Қозоғистон таълим соҳасида ишлаб келган Зауреш Баталова Остонада ишга тушиши кутилаётган университет қандай аталишидан қатъий назар, унда бериладиган таълимга кўпроқ эътибор қаратмоқ зарурроқ эканини алоҳида таъкидлайди.\n- Умуман олганда, мамлакатда Назарбоев номидаги университет очиш ташаббусининг ўзи менда катта шубҳа уйғотмоқда. Биринчидан, мен кадрлар Қозоғистоннинг ўзида тайёрланиши керак, деб ўйлайман. Мамлакатдаги олий ўқув юртлари талабаларга юқори сифатли билим беришга лойиқ бўлган юқори малакали мутахассисларни тайёрлашга қурби етади. Мен ўқитувчиларнинг хориждан чақиртирилишига қарши эмасман, аммо бунга Назарбоев номидаги университет масъуллари каби кўп ҳам берилиб кетмаслик керак. Хориждаги ўқитувчилар бир муддатга Қозоғистонга келиб, вақти келиб ўз юртларига қайтиб кетадилар, - дейди Зауреш Баталова.\nНазарбоев номидаги университет 22 000 талабага мўлжалланган бўлиб¸ унда уч йирик йўналиш - муҳандислик, табиий фанлар ва тиббиёт соҳасида мутахассис тайёрланади. Мазкур университет дипломи халқаро майдонда тан олиниши айтилмоқда. Аммо аввалроқ Қозоғистонда очилган халқаро мақомга эга олий ўқув юртларининг дипломлари нафақат дунё миқёсида, балки мамлакат миқёсида ҳам тан олинмаётгани кузатилади.\nМасалан, Қозоғистонда бир неча йилдан буён халқаро миқёсга эга Қозоғистон менежмент, иқтисодиёт ва режалаштириш университети (КИМЭП) ва Қозоқ-британ техника университетлари фаолият юритиб келадилар. Ушбу билим даргоҳлари эндигина фаолият бошлаган пайтда уларнинг таълим бўйича Америка стандартларига жавоб бериши айтилганди.\nАммо бугунги кунда Олмаотадаги бу икки университет битирувчиларининг дипломи Қозоғистон таълим вазирлиги талабларига жавоб бермаслиги аниқланди.\nАйни пайтда талай муаммоларга дуч келаётган КИМЭП ва Қозоқ-британ техника университетларида шу пайтгача кўплаб ўзбекистонлик талабалар таълим олган ва ҳозир ҳам бу даргоҳларда Ўзбекистондан келган бир неча талаба таҳсил олаётгани маълум.\nЎзбекистонда хорижда олинган дипломлар нострификацияси билан боғлиқ муаммолардан хабардор айрим ўзбекистонликлар Қозоғистондаги халқаро миқёсдаги университетлар, хусусан, Назарбоев номидаги университет ҳам ўзбек талабалари учун жозиб ўқув дарғоҳи бўлиши қийинлигини таъкидламоқдалар.


Ўқувчиларни мактабда бўлиш вақти Face ID тизими орқали назорат қилинади – Газета.uz\nРеспублика бўйлаб барча мактабларда ўқувчиларнинг муассасада бўлиш вақти Face ID тизими орқали назорат қилиниши режалаштирилмоқда. Бундан ташқари, синф хоналарига овозли камералар ўрнатиш ва уларни ички ишлар органлари томонидан назорат қилинишини йўлга қўйиш кўзда тутилган. Сиёсатшунос Камолиддин Раббимовнинг фикрига кўра, ўқувчилар камералар остида фикрлашга мажбурланса, бу мамлакатни тўлақонли тоталитар давлатга айланиши учун мустаҳкам асос бўлиб хизмат қилади.\n6 май 2021, 10:16 Жамият\nМактабларда ўқувчиларнинг бўлиш вақти Face ID тизими орқали назорат қилиниши жорий этилади. Бу ҳақда халқ таълими вазири Шерзод Шерматов Ички ишлар вазирлиги билан ҳамкорликда ўтказилган Қўшма Ҳайъат мажлисида маълум қилди дея хабар бермоқда ЎзА.\nҲуқуқбузарликлар профилактикаси бош бошқармаси бошлиғи полковник Бахтиёр Бердиалиев мактабларда давомат тадбирларини ўтказишда сусткашликларга йўл қўйилиши, ўқувчиларни назоратсиз қолдириш ҳамда профилактика инспекторлари ва мактаб раҳбариятининг ўзаро ҳамкорлик олиб бормаганлиги оқибатида йўқ қўйилган оғир ва ўта оғир турдаги жиноятлар масаласига тўхталиб ўтди.\nЎқувчиларни назорат қилиш ва ота-оналар билан ўзаро ҳамкорликни янада кучайтириш мақсадида мактабларда face id тизимини жорий этиш, таълим сифатини ошириш мақсадида синф хоналарига овозли камералар ўрнатиш ва уларни ички ишлар органлари ҳамда профилактика инспекторлари билан интеграциялашувини таъминлаш масалаларига алоҳида эътибор қаратилади, дейилади хабарда.\nСиёсатшунос Камолиддин Раббимов жорий этилаётган мазкур тизим унда чуқур безовталик уйғотганини таъкидлади.\n«Ўзбекистонда тоталитар назорат тафаккури жуда ҳам кучли зеҳният сифатида сақланиб қолаяпди. Яъни, эркин ва масъулиятли одамни шакллантириш, ҳур ва эркин руҳиятни парваришлаш эмас, одамларга ишонмаслик ва улар устидан давлат назоратини муттасил ушлаб туриш сиёсий тизими яна кучайиб бормоқда. Тоталитаризм, диктатура, назорат тизими ҳар доим жамиятдаги иллатлар ва адолатсизликлар номи билан парвариш қилинади. Ҳар доим шундай бўлган. Лекин, фақат заиф жамиятлар ва авторитар бошқарувга мойил кучларгина жамият эркидан воз кечиб, назорат тизимини кенгайишига, одамларни муттасил назорат тизимига бўйсундиришга интилишган», — дея таъкидлайди Раббимов.\n«Мактаб ўқувчилари — келажак пойдевори. Улар бугун мактабларда камералар остида фикрлашга, ўйлашга, қолипда бўлишга мажбурланса, йиллар ўтиб, улар Ўзбекистонни тўлақонли тоталитар давлатга айланиши учун мустаҳкам маданий-маънавий асос бўлиб хизмат қилади. Эркин давлатларни биронтасида, синф хоналари у ёқда турсин, мактаб ҳовлиси ёки атрофи ҳам камералар билан кузатилмайди. Болалар имкон қадар эркин бўлиши учун барча шароитлар яратилиб берилади. Куч ишлатар тизимларига ташаббус ва имконият берилса, улар бажонидил бутун жамиятни назорат қилишдан хурсанд бўлади. Лекин, эркин бўлмаган Ўзбекистон ривожлана олмайди. Аксинча, куч ишлатар тизимларини ўзлари жамият назоратида бўлиши керак. Ҳозирча, акси бўлаяпди», — деб ёзади у.


ЎзА - Фарғона асали экспорт қилинади\n22.06.2017 12:46 Чоп этиш версияси\nПрезидентимиз Шавкат Мирзиёев Фарғона асаларичилик ишлаб чиқариш ўқув марказида бўлди.\nДавлатимиз раҳбари ташаббуси билан амалга оширилаётган изчил ислоҳотлар бозорларимизнинг тўкинлигини таъминлаш, аҳолига сифатли, арзон ва сервитамин озиқ-овқат маҳсулотлари етказиб беришга хизмат қилаётир. Асаларичиликни янада ривожлантириш, соҳадаги илғор тажрибаларни кенг оммалаштиришга қаратилаётган алоҳида эътибор юксак самаралар бермоқда.\nВилоят асаларичилар уюшмаси қошида ташкил этилган мазкур ишлаб чиқариш ўқув марказида барча шароит яратилган. Марказда бир йилда 600 нафар мутахассис ўқитилади. Замонавий ўқув режа асосида олимлар томонидан амалиёт дарслари ўтилади.\nШавкат Мирзиёев марказда амалиёт ўтаётган коллеж ўқувчилари билан Фарғона асаларичилик тарихи, асалнинг шифобахш хусусиятлари, таълим жараёнида олиб борилаётган ислоҳотлар ҳақида суҳбатлашди.\nФарғона тумани технология касб-ҳунар коллежи ўқувчилари Ботирали Мавлонов ва Дилнавоз Эшматова Президентимизга ёшларга яратиб берилаётган имконият, мактаб таълими ўн бир йиллик қилиб қайта белгиланиши борасидаги ташаббуслари учун миннатдорлик билдирди.\nВилоятда 1000 дан ортиқ асаларичилик субъекти рўйхатга олинган. Ички бозорни арзон, сифатли маҳсулот билан таъминлашга қаратилаётган алоҳида эътибор шифобахш табиий неъмат ишлаб чиқаришни кенгайтиришда муҳим омил бўлмоқда.\nМарказда илмий-текширув лабораторияси, тренинг заллари, кутубхона, электрон архив базаси, асални қайта ишлаш ва қадоқлаш цехи, тикувчилик, мум-парда, асбоб-ускуна ва асалари уяси ишлаб чиқариш цехлари фаолият юритмоқда. Бундан ташқари, асаларичиликда наслчилик лабораторияси, қарийб 2 гектар экспериментал боғ ва асал берувчи ўсимликларни етиштиришга мўлжалланган экин майдони ташкил этилган.\nФарғона давлат университетида асаларичилик бўйича мутахассислар тайёрлашни йўлга қўйиш керак, деди давлатимиз раҳбари. Агар мазкур соҳанинг илмий асосларини ўргатадиган муассаса ташкил қилинса, бошқа вилоятлардан ҳам ёшлар ўқишга келади. Бундан ташқари, хорижий давлатлар, хусусан, АҚШ билан ҳамкорликни йўлга қўйиш лозим. Ўзбекистон – АҚШ қўшма корхонаси ташкил қилиниб, икки мамлакатнинг етакчи мутахассислари доимо тажриба алмашиб туриши керак.\nАсални меъёрида истеъмол қилиш ошқозон-ичак касалликларининг олдини олади, иммунитетни кучайтиради. Биологик фаол моддаларга бой бу маҳсулот инсоннинг қон босимини меъёрлаштириш хусусиятига ҳам эга. Асалари муми, елими (прополис) ва сути ҳам шифобахш маҳсулот сифатида замонавий тиббиётда кенг қўлланилади. Фармацевтикада дори-дармон сифатида ишлаб чиқарилаётган ари сутида тўрт турдаги В, Е витамини, аминокислоталар мавжуд.\n40 кишининг бандлиги таъминланган марказда бир йилда 7 минг дона асал уяси, 7 минг 500 дона ёстиқча, 3 минг дона махсус кийим ва юз ниқоби ишлаб чиқарилади.\nБир кеча кундузда 200 килограмм мум-парда тайёрланади. 200 тонна асални қадоқлаш цехи ишлаб турибди.\n2016 йилда вилоятларга 20 минг дона, чет давлатларга 30 минг дона сифатли асалари пакетлари етказиб берилди.\nПрезидентимиз Шавкат Мирзиёев асалари уялари ва ускуналари ишлаб чиқариш цехида олиб борилаётган иш жараёни билан танишди.\nШу ерда Халқ банки томонидан вилоятда амалга ошириладиган лойиҳалар тақдимоти ҳам ўтказилди.\nФарғона вилояти Қўштепа туманида ташкил қилинадиган 2 минг бош қорамол боқишга мўлжалланган чорвачилик комплекси ва сутни қайта ишлаш лойиҳаси 2018 йилнинг учинчи чорагида тўла қувват билан ишга тушади. 560 гектар майдонда қуриладиган комплексда 180 киши иш билан таъминланади. Йилига 4 минг тоннадан ортиқ сут, 150 тонна гўшт, 6000 тонна сут маҳсулотлари қайта ишланади.\n“Ўзбекипаксаноат” уюшмаси томонидан Фарғона вилоятида 2017-2021 йилларда ипакчиликни ривожлантириш стратегияси ишлаб чиқилгани маъқулланди.\nПиллачиликни янада ривожлантириш учун тут плантацияларини ташкил қилиш керак, деди давлатимиз раҳбари. Соҳага замонавий технологияларни жорий этиш, пиллачиликда аҳолининг доимий иш билан таъминланишига эришиш лозимлиги алоҳида қайд этиб ўтилди.\nАбу Бакир Ўрозов, Фарҳод Қурбонбоев (сурат), ЎзА


Техникум ва коллежларда ўқув жараёни қачондан бошланади? — долзарб саволларга аниқ жавоблар - Халқ сўзи\n17:56 19 Ноябрь 2020 Жамият\nАОКАда бўлиб ўтган брифингда олий ва ўрта-махсус таълими вазирлиги матбуот котиби Фарҳод Бабашев муҳим саволларга жавоб қайтарди.\nСавол: Техникум ва коллежларда ўқув жараёни қачондан бошланади?\nЖавоб: Ўқув жараёнини бошлаш учун биринчи навбатда саралаш имтиҳонларини ўтказиш ва натижаларни эълон қилиш керак бўлади.\nНатижалар эълон қилингандан сўнг ўқувчилар ўртасида ўқув йилини бошлаш ва таълим жараёнини анъанавий ёки масофавий ташкил этиш бўйича сўровнома ўтказилади.\nЯнги ўқув йилини анъанавий тарзда бошлашга тайёр бўлган коллеж ва техникумларда ўқув жараёнини бошлаш масаласини туман (шаҳар) халқ депутатлари кенгаши муҳокамасидан ўтказилади.\nТаълим муассасаларнинг тайёргарлик ҳолатини ўрганиш ва сўровнома натижалари таҳлили асосида ўқув йилини бошлаш муддатлари белгиланади ҳамда қўшимча равишда эълон қилинади.\nСавол: Университет қошидаги техникум бўлса, фақат ўша университетга топширадими ёки бошқа университетга ҳам йўналиши бўйича суҳбат билан қабул қилинадими?\nЖавоб: Ўрта махсус таълим дастурларини муваффақиятли тамомлаган битирувчилар ўз соҳасига мос бакалавриат таълим йўналишлари бўйича кириш имтиҳонларисиз якка тартибдаги суҳбат орқали олий таълим муассасаларида 2-курсдан ўқишини давом эттириш ҳуқуқига эга бўлади.\nБунда Сиз ҳужжат топширган техникумга фақатгина тегишли олий таълим муассасалари эмас, ўқишга кирган йўналишига қараб бошқа олий таълим муассасаларига ўқишга кириш имконияти мавжуд.\nБу бўйича алоҳида тартиб ишлаб чиқилади ва батафсил ахборот берилади.\nСавол: Имтиҳонга узрли сабабларга кўра келолмаса, имтиҳондан четлатиладими?\nЖавоб: Абитуриент рухсатномасида кўрсатилган сана ва вақтда тест синовларида иштирок этади. Мазкур сана ва вақт қатъий ҳисобланиб, бошқа сана ва вақтда тест синовларида иштирок этишга рухсат берилмайди.\nСавол: Нукус шаҳри тиббиёт коллежига ўқишга топширдим, ёшим 27 да. Мен коллежга кира олмасам, суперконтракт пулини тўлаб ўқисам бўладими?\nЖавоб: Бу йилги қабул жараёнларидан келиб чиқиб, бу таклифлар ҳам албатта кўриб чиқилади.\nСавол: Коллежларда кириш имтиҳонлари ташкил этиш харажатлари бюджетдан ташқари маблағ бўлмаганда ким томонидан қопланади?\nЖавоб: Бундай ҳолатларда Вазирлар Маҳкамасининг 2020 йил 11 ноябрдаги 715-сон қарорига мувофиқ саралаш имтиҳонлари харажатлари Давлат бюджети маблағлари ҳисобидан қопланади.\nСавол: 2017/2020 ўқув йилларида ўқишни имтиёзли диплом билан битирганлар учун имтиёз, университетга 2-курсдан йўлланма йўқми?\nЖавоб: Техникумларни битирганлар учун олий таълим муассасаларига киришлари учун имтиёз 2020/2021 ўқув йилидан ўрта махсус таълим дастурларини муваффақиятли тамомлаган (техникумларни) битирувчилар учун татбиқ этилади.


МАНЗУРА:"ЯХШИ КЕЛИН БУЛОЛМАСАМ КЕРАК " - 22 Апреля 2013 - Dom.uCoz.Es\nГлавная » 2013 » Апрель » 22 » МАНЗУРА:"ЯХШИ КЕЛИН БУЛОЛМАСАМ КЕРАК "\nМАНЗУРА:"ЯХШИ КЕЛИН БУЛОЛМАСАМ КЕРАК "\nУ ЯХШИ КЕЛИН БЎЛА ОЛМАЙДИ. САБАБИ...\n— Сабаби ҳаёлпарастман. Ижодим ҳақида кўп ўйлайман. Шунинг учун бу масалада ҳозирча бош қотиришга вақт йўқ. Лекин уй-рўзғор ишларини, тартибни, озодаликни севаман. Менинг жавонимда кийимлар, тортмамда ортиқча нарсалар сочилиб ётмайди.\n— Тез кунларда "Эр бермоқ—Жон бермоқ” кинофильмида "саундтрек” куйлаяпман. Қўшиқнинг суратга олиш ишлари якунланиб, ҳозир монтаж ишлари бошланган. Худо хоҳласа ушбу янги саунтрекни мухлисларимизга тақдим этамиз. Яна янги қўшиқлар устида ҳам ишлаяпмиз. Янги-янги киофильмларга ҳам таклифлар тушяпти. Бу ҳақда сал кейинроқ маълумот берамиз.\nУНИ СУҲБАТГА ЧОРЛАШ ОСОН БЎЛМАДИ...\n— Бунинг сабаби айрим журналистлар билан боғлиқ муаммолар менинг ҳаётимда кўп бора юз берди. Кўзингга қараб, иши битгунча жилмайибгина суҳбатингни олишади-да, газетада эса сен берган интервьюдан асар ҳам йўқ. Ўзидан қўшиб-чатиб, уялмай сени мухлисларингга умуман бошқа қиёфада кўрсатиб қўяди. Керак бўлса, туҳмат ҳам қилади, шахсиятингга тегиб, бўлган-бўлмаган гаплар билан сени балчиққа ботиради. Шунинг учун матбуотда бошқа интервью бермасликка қарор қилгандим.\nМУЛОҲАЗАЛИ... СИРЛИ ВА ЎЙЧАН...\n— Бу албатта вақтнинг таъсири. Вақт ўтган сари инсоннинг мулоҳазалироқ бўлиб бориши табиий ҳол, албатта. Дунё қарашимни кенгайиши учун интернетдан ижодимга керакли маълумотлар кидираман , яхши фильмлар кўраман , мусиқа тинглайман ва ҳоказо.\nҲАЙРАТЛАРГА ТЎЛА ВА ЎЗИГА ХОС ИМИДЖ...\n— Охирги уч йил ичида имидж ва мода бўйича "Милитри” йўналиши урфга кирди. Бу йўналишдан чет эл санъаткорларининг кўпчилиги фойдаланади. Мен ҳам 2010 йилги ижод жараёнларида имиджимга ўша йўналишдан ўзгартиришлар ва қўшимчалар киритиш асносида фойдаланишга ҳаракат қилдим. Шу имиджда экранларда чиқдим бизнинг миллий менталитетимизга мослаштирган ҳолда. Бу борада менга Севара Исҳақова жуда катта ёрдам бердилар. Унга ўз миннатдорчилигимни билдираман.\n— Сабаби ҳаёлпарастман. Ижодим ҳақида кўп ўйлайман. Шунинг учун бу масалада ҳозирча бош қотиришга вақт йўқ. Лекин уй-рўзғор ишларини, тартибни, озодаликни севаман. Менинг жавонимда кийимлар, тортмамда ортиқча нарсалар сочилиб ётмайди (жилмайиб).\nУ ШУНГА АМИН БЎЛДИ...\n— Бир нарсага амин бўлдимки, ёмон қўшиқни ҳадеб айлантираверсангиз ҳит бўларкан. (кулиб). Яхши қўшиқни эса бир мартагина айлантирсангиз ҳам у мухлисга манзур бўлса, ўзлари топиб эшитишавераркан. Масалан, "Енгиламан”, "Тушларимга кир” қўшиғим радиода, экранда унчалик кўп айланмаган бўлса-да, лекин мухлисларимга манзур бўлгани учун ўз кучи билан тилдан-тилга кўчди. Яна бир нарсага амин бўлдимки, мен ўзим композитор сифатида ўзимга қўшиқ ёза бошлаганимдан сўнг, ижодимда катта бурилиш сезишни бошладим. Яъни, менинг тингловчиларим "аудитория”си янада кенгайиб боряпти. Лекин барибир менинг энг зўр қўшиқларим ҳали олдинда деб ҳисоблайман. Бунинг учун мен ҳали кўп ишлашим керак.\n"БОЛАЛАР”НИ СЕВИБ ТИНГЛАЙДИ\n— Албатта. Албатта. Тўғрисини айтсам, илгари у кишининг ижодини тушунмаганман. Кейинчалик ўзим эстрада оламига кириб келганимдан сўнг тушуна бошладим. Бир Суз билан айтганда аксарият чиқаётган билимсиз ёки билимли хонандалар учун жуда катта мактаб ҳисобланади. Тоҳир ака куйлаган ҳар бир қўшиқларида мавзуни чертиб-чертиб танлайди. Куйлаганда ҳам юракдан куйлайди. Ҳатто қўшиқ мусиқасидаги гитаранинг оҳангидаги хонанданинг юраги сўзлайди. Яна Юлдуз Ибрагимова, Озодбек Назарбековнинг ижодини севиб тинглайман. Хориж эстрадасидан эса Jenifer Lopes, Shakira, Rihanna, россия этсрадасидан Дима Блан, Ньюшани севиб эшитаман.\nАГАР У РЕЖИССЁР БЎЛГАНИДА...\n— Ёш авлод тафаккурини юксалтирувчи ва мақсад сари интилиб жамиятга фойдаси тегадиган шахс бўлиб шаклланадиган замон қаҳрамони ҳакида фильм суратга олган бўлардим. Чунки гап мавзуда эмас, ғоянинг асосий ижобий моҳиятида.\nЎЗИГА ЁҚМАГАН ҚЎШИҒИ\n— Бор эди. "Кўпде” деган қўшиғим. Қўшиғимнинг мусиқаси, оранжировкаси ўзимга ёққан. Аммо ижроим ўзимга маъқул бўлмаган. Чунки қўшиқнинг сўзлари менинг ички дунёимга мос келмайди. Лекин шунга қарамасдан омадли бўлди. Ҳатто сайтларимда ҳам шу қўшиққа нега клип олмагансиз дея кўп бора савол беришади. Сабаби, бир сирни очаман. Қўшиғимга клип суратга олишимиздан аввал ошхонага шарбат ичгани ўтмоқчи эдим, тасодифан оёғимни пионинога уриб, катта жароҳат олдим. Яхшиямки "Пахтакор” футбол жамоасидан Азиз деган қалин ўртоғим бор экан. У ўзининг шахсий шифокорини ёрдамга жўнатди. Кейин то тузалиб кетгунимча тўй хизматларига, концертларга бир хил пойабзалда(этикчада) чиқишга мажбур бўлганман. Ўшанда пошнали туфлида юролмасдимда.\nСАЁЗ ҚЎШИҚЛАР БОРАСИДАГИ ФИКРИ...\n— Албатта, телевидение, радиода айланиши туфайли вақтинчалик "ҳит” бўлиши мумкин. Лекин узоқ яшамайди.\nСАНЪАТ БОРАСИДА МАЪЛУМОТИ ЕТАРЛИМИ?\n— Санъатга бўлган қизиқишим беш ёшлигимдаёқ намоён бўла бошлаган. Мендаги иштиёқни кўрган дадам дўсти Карим Хожи билан маслаҳатлашган ҳолда "Успенский” номли мусиқа мактабига ўқишга киритдилар. Мусиқа мактабини битирганимдан сўнг ўқишини Тошкент Давлати консерваториясида давом эттирдим. Кейин "Ўзбекистон Давлат санъат институти”нинг "Драма ва кино” факультетига ҳужжатларимни топшириб бахти талабага айландим. Мана энди қизғин ижод палласидаман (жилмайиб).\n1. Хонанда, Ўзбекисонда Хизмат кўрсатган артист Мавлуда Асалхўжаевани ҳурмат қилади.\n2. Хорижлик хонанда Рианнанинг имиджига ҳавас қилади.\n3. Анджелина Джоли ва Джонни Деп ижросидаги "Турист” фильмни неча бор такроран кўради.\n4. Продюссери —Рустам Саъдиев.\nИЖОДИ БИЛАН БОҒЛИҚ САНАЛАР...\n1966 йилда Равшан Зокиров бошчилигида опаси Нигина ва яқин дугонаси Наргиза билан "Себону” гуруҳини тузади. Гуруҳ билан биргаликда иккита қўшиқ ёзиб "Офарин-96” кўрик танловида 2-ўринни эгаллайди.\n2000 йилда режиссёр Мадина Мўминованинг "Тоҳир ва Зуҳра” мусиқий фильмига бошқа юлдузлар биргаликда суратга тушишга таклиф этилади.\n2002 йилда "Ниҳол” мукофотига сазовор бўлди.\n2004 йилда мухлислар талабига биноан у суратга тушган "Муҳаббат синовлари-2” экран юзини кўради.\n2004 йилда "Туркистон” саройининг ёзги биносида ўзининг илк "Бевафо” яккахон концертини тақдим этади. Йил сўнгида унинг шу альбми сотувга чиқарилади.\n2005 йилда ”Наҳотки сен” фильми томошабинларга тақдим этилди.\n2006 йилда "Йилнинг энг яхши имиджи” номинациясида "Тарона” мукофотини қўлга киритади.\n2007 йилда йўналишига тубдан ўзгартириш киритди ва бунинг натижаси "Тушларимга кир” альбомининг мухлисларга тақдим этилишидир.\n2009 йилда "Мажнун ва Лайли” альбоми мухлисларга тақдим этилди. Шу йилда у «М TVA» миллий тақдимотида "Йилнинг энг яхши аёл хонандаси” номинациясида ғолиб бўлди. "Мажнун ва Лайли” қўшиғи "Тарона” тақдимотида "йил қўшиғи” дея эътироф этилди.\n2010 йилда "Севгинатор-2” фильмида бош ролни талқин этди.\nМоҳичеҳра ЭШМИРЗАЕВА суҳбатлашди.\nКатегория: ШОУ-Бизнес | Просмотров: 449 | Добавил: gonch | Теги: БУЛОЛМАСАМ, керак, КЕЛИН, МАНЗУРА:ЯХШИ | Рейтинг: 0.0/0


Евро-2016. Испания Пикенинг 87-дақиқада урилган голи эвазига Чехияни енгди\n20:25 / 13.06.2016\nD гуруҳида биринчи учрашув якунланди. Тулузадаги «Мунисипал» стадионида кечган Испания ва Чехия ўртасидаги учрашувда испанияликларнинг 1:0 ҳисобидаги ғалабаси қайд этилди.\nБиринчи бўлим давомида “қизил фурия” футболчилари катта ташаббусга эга бўлишди. Мората, Нолито ва Иньеста бир қанча хавфли вазиятларни вужудга келтиришди. Бироқ баъзи вазиятларда футболчиларга аниқлик етишмади. Бошқа ҳолатларда дарвозабон Чех жуда яхши ҳаракат қилди. Ўз навбатида Чехия қарши ҳужумларда омадини синаб кўрди. Бироқ испаниялик ҳимоячилар яхши ҳаракат қилиб, рақибга имконият беришмади.\nИккинчи бўлимда ҳам вазият ўзгармади. Испания бор кучини ҳужумга, чехияликлар эса ҳимояга ташлади. Ўйин дуранг ҳисоб билан якунланиш арафасида турганида, Испания барибир ўз ниятига етди.\n87-дақиқада Иньеста чап қанотдан тўпни ажойиб тарзда жарима майдонига йўллаганида, ҳимоячилардан илдамроқ ҳаракат қилган Жерар Пике боши билан яқин масофадан зарба йўллаб, дарвозани ишғол этди.\nЧехия сўнгги дақиқада мағлубиятдан қутилиб қолиши мумкин эди. Бироқ Лафата жарима майдони ичидан кучли зарба йўллаганида, бутун ўйин давомида ишсиз турган Де Хеа маҳорат билан тўпни қайтариб, жамоадошлари жонига ора кирди.\nИспания – Чехия 1:0 (0:0, 1:0)\nИспания – Де Хеа, Пике, Альба, Хуанфран, Рамос, Иньеста, Бускетс, Сильва, Фабрегас (Алькантара, 70), Нолито (Педро, 82), Мората (Адурис, 62).\nЧехия – Чех, Губник, Сивок, Лимберски, Гебре Селасси (Шурал, 86), Росицки (Павелка, 88), Плашил, Крейчи, Дарида, Кадержабек, Нецид (Лафата, 75).\nОгоҳлантириш: Лимберски (61).


App Store’дан Telegram X йўқолиб қолди. Аммо уни қайтариш йўли бор! - Terabayt.Uz\nApp Store’дан Telegram X йўқолиб қолди. Аммо уни қайтариш йўли бор!\nTelegram X муқобил клиенти шу кунларда iOS-қурилмалар учун иловалар каталоги – App Store’дан йўқолиб қолган. Бу ҳолат Роскомнадзор ва Telegram компанияси орасидаги можаролар туфайли бўлиши мумкин, лекин илова Россиядан ташқари бир неча мамлакатларда ҳам йўқолган.\nСайтимиз мухлислари орасида Россиядан ва бошқа мамлакатлардан кирувчилар мавжудлигини ҳисобга олиб, бу мессенжерни қайта ўрнатиш усулини маълум қилмоқчимиз.\nАгарда сиз ўз iPhone ёки iPad’ингизда аввал Telegram X мессенжерини ишлатган, кейин ўчирган бўлсангиз ва энди уни қайта ўрнатишни истаб қолсангиз, буни қуйидагича амалга оширишингиз мумкин.\nСмартфон ёки планшетингизда App Store’ни очинг ва «Янгиланишлар» – «Обновления» бандини танланг;\nЮқори ўнг бурчакдаги аккаунтингиз белгисини босинг;\n«Харидлар», яъни «Покупки»дан Telegram X’ни топинг;\nУни ўрнатиб олинг.\nМана шу оддийгина тўрт қадамлик ҳаракат билан Telegram X’ни ўз iPhone ёки iPad’ингизга қайтара оласиз. Лекин бу билан ҳали ҳаммаси жойида, дегани эмас. Мазкур мессенжер қўллайдиган IP-манзилларни Роскомнадзор блоклайди, шу боис илова ўз аккаунтингизга кириш учун керак бўладиган кодни юбориш буйруғини қабул қила олмайди. Бу муаммони ечиш учун эса Telegram’ни ишга туширишдан аввал исталган бир VPN-иловани ўрнатиб оласиз ва у орқали Россиядан бошқа бирор мамлакат орқали уланишни амалга оширасиз. Telegram’дан кодни олгач эса VPN-иловани ёпаверасиз, буёғига мессенжер ўзи ишлай олади.\nЛекин, ҳар эҳтимолга қарши, унинг созламаларига бирор прокси-сервер маълумотларини киритиб қўйганингиз маъқул. Буни амалга ошириш усули эса қуйидаги мақоламизда кўрсатилган.\n#иловалар #маслаҳат #мессенжер #Telegram X


Ўзбекистонда яна карантин кучайтирилиши мумкин. Агарда... — Sof.uz\nЖАҲОН 116,762,095 92,360,537 2,593,795\nЎзбекистонда яна карантин кучайтирилиши мумкин. Агарда...\n31.01 20:06 1378 Тиббиёт\nАгар ўзбекистонликлар зарур санитария қоидаларига риоя қилмаса, мамлакатда карантинни кучайтириш чоралари кўриб чиқилиши мумкин. Бу ҳақда Санитария-эпидемиологик осойишталик ва жамоат саломатлиги хизмати бошлиғи Баҳодир Юсупалиев «Ўзбекистон 24» телеканали эфирида маълум қилган.\n« - Коронавирусга қарши кураш давом этмоқда, янги касалланиш ҳолатлари, янги штаммлар пайдо бўлмоқда. Шунинг учун мен Ўзбекистон аҳолисини жорий этилган чекловлар — ниқоб тақиш, масофа сақлаш, антисептиклардан фойдаланишга риоя қилишга чақирмоқчиман», — деган у «Ўзбекистон 24» телеканали эфирида.\n4.03 13:32 5693\n5.03 09:21 4393\nКеча, 18:54 1547\n3.03 19:50 1057\nБугун, 09:20 1056\nБугун, 14:56 51 Ўзбекистон\nБугун, 14:35 45 Жамият\nБугун, 14:01 67 Жамият\nБугун, 13:16 261 Жамият\nБугун, 12:43 293 Жамият


АҚШ, Исроил ва Фаластин раҳбарлари Яқин Шарқ тинчлик режаси ҳақида музокаралар олиб борадилар.\n04 март 2021, Тошкент вақти: 02:54\nИсроил Бош вазири Ариэл Шарон ва Фаластин Бош вазири Маҳмуд Аббос чоршанба куни Иорданияда АҚШ президенти Жорж Буш билан Яқин Шарқ тинчлик режаси ҳақида музокаралар олиб бориш учун тайëрланмоқдалар.\nҚўшма Штатлар, Европа Иттифоқи, Бирлашган Миллатлар Ташкилоти ва Россия томонидан олға сурилган мазкур уч босқичли режада, Исроил ва Фаластин ўртасида зўравонлик хатти-ҳаракатларини тўхтатиш, 2005 йилгача Фаластин давлатини яратиш ва Фаластин ҳудудларига кўчириб келтирилган исроилликларни қўриқлаш учун ўрнатилган постларни йўқ қилиш назарда тутилади.\nАҚШ президентининг Яқин Шарқ сафаридан олдин, ҳам Исроил ва ҳам Фаластин раҳбариятлари муросавий ҳаракатларни бошладилар. Якшанба куни Исроил ҳукумати ҳар куни тахминан 25 минг фаластинликка ишлаш учун Исроил ҳудудларига киришларига рухсат беришини эълон қилди.\nАйрим Фаластин расмийлари Исроилнинг мазкур муросасини дарëдан бир томчи сифатида баҳолаган бўлсалар-да, фаластинликларга қарши жорий этилган чекловларни юмшатиш Исроил томонидан кўриладиган биринчи мухим қадам бўлади.\nЖорж Вашингтон университети профессори Мурхаф Жужати Яқин Шарқ тинчлик истиқболи ҳақида шуларни баëн қилди.\n“Қизиғи шундаки, АҚШ президенти ҳар икки томондан мазкур тинчлик режасига тўғаноқ бўлмасликни талаб этмоқда. Натижада аста-секин ижобий мухит яратилмоқда ва ҳар икки томон муроса қилишга мажбур бўлмоқда”, – деди профессор Жужати.\nМаҳмуд Аббос келаси бир неча ҳафта давомида Фаластиннинг жангари гуруҳлари билан Исроилга қарши барча зўравонлик хатти-ҳаракатларини тўхтатиш борасида келишувга эришилишини билдирди. Илгари Фаластин раҳбариятидан жангари гуруҳларини бутунлай тор-мор этишни талаб қилган Исроил мазкур келишувни қабул қилишига ишора этди.\nБундан ташқари, яқинда Шарон биринчи марта “оккупация” иборасини тилга олиб, Исроил қўшинлари эртами-кечми Фаластин ҳудудларидан чиқиб кетиши кераклигини таъкидлади. Маҳмуд Аббос эса террорни кескин қоралади ва бу фақат фаластинликлар ўлимига сабаб бўлаëтганини қайд этди.\nВашингтондаги таҳлилчи Дэвид Маковскига кўра, булар кичик, аммо тинчлик жараëнини қайта бошлашда мухим қадамлардир.\n“Биз Исроил ва Фаластин раҳбариятлари ижобий ҳаракатлар бошлаганига гувоҳ бўлаяпмиз ва бу ниҳоятда мухимдир. Шарон Исроил Фаластин ҳудудларини оккупация остида сақлаб турганини эътироф этди. Маҳмуд Аббос эса, террорчилик фаластинликларга зарар етказаëтганини баëн қилди. Менимча, масалага бундай ëндошиш орқали келажакда икки томон ўртасида чинакам ҳамкорлик яратишга эришиш мумкин”, - деди таҳлилчи Маковски.\nКўплаб араблар президент Бушнинг Яқин Шарқда тинчлик ўрнатиш ҳаракатларига шубҳа билан қарашмоқда. Аммо профессор Мурхаф Жужати Оқ Уй Яқин Шарқда тинчлик ўрнатиш ишига ҳар қачонгидан кўра жиддийроқ киришганини гапиради.\n“АҚШ президенти Яқин Шарқ тинчлик режасини олға суриш ишларида шахсан ўзи иштирок этмоқда. Буш нафақат Исроил ва Фаластин раҳбарлари билан, балки минтақадаги бошқа давлат бошлиқлари билан ҳам мунтазам алоқа қилмоқда. Буларнинг ҳаммаси АҚШ президенти Яқин Шарқ тинчлик режасига нисбатан жиддий ëндошаëтганини кўрсатмоқда”, - деди Жорж Вашингтон университети профессори Мурхаф Жужати.


Шакарнинг ози яхшими ёки семизлик муаммосининг ечими нима? - BBC O'zbek\nШакарнинг ози яхшими ёки семизлик муаммосининг ечими нима?\nКўплаб Ғарб давлатлари, жумладан, Англияда ҳам семизлик муаммо даражасига чиқаркан, мутахассислар буни олдини олиш йўлларини тавсия қилишмоқда.\nАна шу тавсиялардан бири - одамлар истеъмолларидаги шакар миқдорини ярмига камайтириши лозимлигидир. Шакар саноатидагилар эса, биргина маҳсулотни "ёмонотлиқ" қилиш билан семизлик муаммосига ечим топиб бўлмаслигини айтишади.\nТадқиқотларга бошчилик қилган профессор Иян Макдоналднинг айтишича, кўп миқдорда шакар тановвул қилиш билан инсон истеъмол қилаётган энергия миқдори ва семизлик орасида боғлиқлик бор.\nБу боғлиқлиқ айниқса болалардаги семизликда яққолроқ кўзга ташланган.\nҲозирда шифокорлар аёллар учун кунига 25 грамм, бу 5-6 чой қошиғи миқдорида, эркакалр учун эса 35 грамм, яъни 7-8 чой қошиғи миқдоридагина шакар истеъмол қилишни тавсия бермоқдалар.\nБерилаётган тавсиялар орасида масалан, газли ва таркибида шакари ўта кўп бўлган ичимликлардан кўра сув ичган афзалроқ, шоколад ўрнига эса мева еган яхшироқ.\nСаноатга нисбатан чора сифатида эса таркибида шакар кўп бўлган ичимликларни ишлаб чиқарувчиларга солиқларни ошириш имкони кўриб чиқилмоқда. Бу каби чорага Мексикада қўл урилган, лекин натижаси қандай бўлиши ҳануз номаълум.\nЎтган март ойида Жаҳон Соғлиқни сақлаш ташкилоти ҳам кундалик истеъмол этиладиган шакар миқдорини камайтириш маслаҳатини беганди.\nТавсия этилган миқдор ҳисобланганда мева шарбатлари, асал ва бошқа маҳсулотлар таркибидаги шакар ҳам назарда тутилиши керак.\nШакарга қарши Амал ташаббус гуруҳи олимларнинг янги тавсиясини "олиймақом янгилик" сифатида қаршилаган.\nТашкилотга кўра, яна миллионлаб болалар семизликка чалинмасларидан аввал кола сифат ичимликлар ва ширинликлар таркибидаги шакарга катта эътибор бериш керак.\nБритания соғлиқни сақлаш вазирлиги расмийси Jane Ellison нинг айтишича, ҳаддан ташқари кўп миқдорда шакар истеъмол қилиш соғлиққа зарар етказиши маълум эди ва ҳозирги тадқиқотлар буни тасдиқламоқда.\nЎзбекистонда эса шакарнинг нархи осмонда\nЎзбекистон дўкон ва бозорларида эса, сўнгги пайтлар шакар нархи ошиб кетган, бунга қўшимча, айни маҳсулот танқислиги ҳам вужудга келган.\nМазкур ҳолат ёзги пишиқчилик даврида меваларни қишга ғамлаш ишлари авж олгани билан боғланади.\nШифокорларнинг шакарни камроқ истеъмол қилишга оид тавсиялари ҳамда кўп миқдорда шакар талаб қилувчи усуллар орасида мувозанатни қандай сақлаш мумкин?\nБи-би-си бу ҳақда асли фарғоналик, ҳозир Москвада яшаб фаолият қиладиган таниқли ошпаз Сталик Ханкашиевдан сўради:\nСталик Ханкашиев: Афсуски, мурабболарни камроқ шакар миқдори билан тайёрлашнинг анъанавий усуллари йўқ. Шакар ўрнига пектин каби моддани ишлатиб, мураббони қуйуқроқ пишириш усули бор, лекин бу усул кўпроқ саноат миқёсида фойдаланилади. Уйда эса камроқ шакар солинса, мураббо ёмон бўлиб қолмаслиги учун бошқа консервантларни солиш керак бўлади. Бу ерда демак истеъмолчи ўзи учун ҳал қилиши керак, шакар ейишни маъқул кўрадими ёки унинг ўрнига консервантни. Камроқ шакар солиб пиширилган мураббони совутгичда сақлаш мумкин, демак совутгичлари катта бўлганлар шу йўл билан камроқ шакарли мураббони сақлшлари мумкин. Лекин меваларни қуритиб сақлаш усули борлигини ҳам ёддан чиқарманг. Олса, ўрик каби меваларни қишга қуритиб олиш Марказий Осиёда кенг тарқалган усуллардан.\nБи-би-си: Лекин мевани мураббо шаклида истеъмол қилишни хуш кўрувчилар ҳозирда шифокорлар бераётган тавсияга қандай риоя қилишлари мумкин?\nСталик Ханкашиев: Ширинлик бўладими, ёғми, оқсилми ҳамма нарсани меъёрида истеъмол қилиш керак. Семизлик муаммосига келсак, бу ерда муаммо еган овқат миқдори билан сарф қилинган энергия ўртаисдаги номутаносибликдир. Ҳозирда аксарият жуда кўп овқат ейди ва жисмонан ҳеч қандай ҳаракат қилмайди. Буни гпидинамия дейдилар, яъни камҳаракатлилик. Кун бўйи оффисда ўтирилади, у ерга машинада бориб, машинада келинади, зинадан чиқмай ё эскалаторга чиқади ёки лифтга. Бундан ташқари энг асосийси меъёр. Бир қошиқ мураббонинг мазаси 10 қошиқ мураббонинг мазаси ва роҳати билан баробар. Ёш болага ўхшаб, ҳеч ким кўрмаётган вақти бир банка мураббони тушириб, кейин қорин оғриб юргандек ўзини тутиш керак эмас.\nБи-би-си: Ғарб супермаркетларида шакарсиз тайёланган мурабболарни сотиб олиш мумкин, бу усуллар фақатгина ишлаб чиқарувчиларга тегишлими? Сирини фақат улар биладиларми?\nСталик Ханкашиев: Бу анчайин кенг тарқалган тайёрлаш усуллари. Ҳали атганимдек, меванинг сув чиқаришига пектин моддаси орқали ҳам етишиш мумкин. Бундан ташқари баъзида асал ҳам ишлатилади. Асал ҳам шакар сингари самарали консервант. Қурбақани олиб асалга солиб қўйсангиз ҳам ойлар мобайнида айнимай туради. Баъзи қадимий емакларда шакар ўрнига мева шарбатидан қилинган қиём ишлатилган. Лекин назарда тутинг, бу ҳам шакардек гап. Шакар ҳам ахир табиий бўлган шакарқамиш ёки лавлагидан олинадику.\nЎзбекистон бозорларидаги шакар нархи ғарбдагидан нега қолишмайди?


18:01, 12.08.2020 // 96637\nДавоми: Ўзбекистонда 15 августдан 30 кишилик тўйларни ўтказишга яна рухсат берилади\nПрезидент Шавкат Мирзиёев 12 август, чоршанба куни бўлиб ўтган видеоселектор йиғилишида карантин талабларини босқичма-босқич юмшатиш зарурлигини таъкидлади. Бу ҳақда Президент матбуот хизмати хабар бермоқда.\nДавлат раҳбари охирги бир ойда барча ҳудудларда даволаш ўринлари ва нафас олдириш аппаратлари сони бир неча баробар кўпайтирилгани, муолажа қилиш усуллари янгилангани ҳамда тез тиббий ёрдам хизмати кучайтирилганини қайд этди. Буларнинг натижасида Ўзбекистон бўйича коронавирусдан соғайиш кўрсаткичи 59 фоиздан 77 фоизга етди. Вирус юқтирганлар сони 32 мингдан ошган бўлса-да, уларнинг 25 мингдан зиёди соғайган, 7 минг бемор даволанмоқда.\n«Ҳар бир фуқаромиз соғлиғи ва ҳаёти учун курашни янада кучайтирган ҳолда, иқтисодиёт ва ижтимоий соҳаларнинг барқарор ишлашини таъминлаш, аҳолининг яшаш шароитини енгиллаштириш мақсадида карантин талабларини босқичма-босқич юмшатиш зарур. Халқимизнинг ўзи шуни илтимос қилмоқда», — деди Шавкат Мирзиёев.\nШуни ҳисобга олиб, Президентнинг таъкидлашича, 15 августдан автотранспорт воситаларининг кун давомида юриши, маҳаллий авиа ва темир йўл қатнови учун рухсат бериш керак. Худди шу кундан санаторийлар, пансионатлар, меҳмонхоналар, музейлар, болалар оромгоҳлари, дала-ҳовлини ижарага бериш, гўзаллик салонлари, сартарошхоналар, очиқ ҳавода хизмат кўрсатадиган умумий овқатланиш объектлари фаолияти ҳам тикланиши керак.\nПрезидент 17 августдан вилоятлар ўртасида автотранспорт қатновини ҳамда жамоат транспорти (метрополитендан ташқари) ва шаҳар атрофидаги автобус қатновини тиклаш ҳақида ҳам кўрсатма берди.\n15:32 Кеча // 121113\n23:54 Кеча // 115281\n23:56, 16.09.2020 // 96437\n15:55 Бугун // 91505\n10:47 Кеча // 87269


Олмесар Н – medu.uz – Дорилар ҳақида маълумотлар ўзбек тилида\nHome Йўриқномалар Олмесар Н\nПрепаратнинг савдо номи: Олмесар Н\nТаъсир қилувчи моддалар (ХПН): олмесартан медоксомил, гидрохлоротиазид\nФаол модда: 12,5 мг гидрохлоротиазид, 20,0 мг олмесартан медоксомил.\nЁрдамчи моддалар: лактоза моногидрати, L-гидроксипропилцеллюлоза, микрокристаллик целлюлоза, магний стеарати, опадри II оқ, темир II оксида бўёвчиси.\nФармакотерапевтик гуруҳи: антигипертензив восита (ангиотензин II рецепторларининг антагонисти гидрохлортиазид билан мажмуада).\nАТХ коди: С09DА08\nАнгиотензин II рецепторларининг антагонисти ва тиазид диуретигидан ташкил топган, гипотензив таъсирга эга бўлган мажмуавий препарат.\nАнгиотензин II ангиотензинга айлантирувчи ферментнинг (ААФ) ангиотензин I га таъсири оқибатида ҳосил бўлади. Ангиотензин II – ренин-ангиотензин-альдостерон тизимининг (РААТ) асосий томирларни торайтирувчи моддаси бўлиб, унинг таъсири қуйидагилардан иборат: қон томирларни торайтириши, альдостерон ва вазопрессиннинг синтези ва ажралиб чиқишини рағбатлантириш, кардиостимуляция ва организмда натрий ионларини тутилиши. Олмесартан қон томирларининг силлиқ мушакларида ангиотензин II ни АТ1-рецепторлари билан боғланишига тўсқинлик қилиб, ангиотензин II нинг қон томирларини торайтирувчи самарасини блоклайди. Гипертензияда олмесартан медоксомил артериал босимни дозага боғлиқ, узоқ муддат пасайишини чақиради. Олмесартан медоксомилни суткада 1 марта қабул қилиш 24 соат давомида артериал босимни самарали ва юмшоқ пасайишини таъминлайди, айни пайтда бир марта қабул қилинганидан кейинги самара, шу суткалик дозада препаратни суткада 2 марта қабул қилингандаги самара билан бир хил. Олмесартаннинг гипотензив таъсири одатда курслик қабул қилишнинг 2 ҳафтасидан кейин аниқланади, максимал даволовчи самараси эса, даволаш бошланганидан кейин тахминан 8 ҳафта ўтгач ривожланади.\nГидрохлоротиазид – тиазид диуретик. Натрий ионларини (Na+) қайта сўрилишини сусайтиради, бурма найчаларнинг проксимал қисмида карбоангидразани блоклайди, калий ионларини (К+) (дистал найчаларда натрий калийга алмашади), гидрокарбонатлар ва фосфатларни буйрак орқали чиқарилишини кучайтиради. Магний ионларини (Mg2+) чиқарилишини оширади; организмда кальций ионларини (Ca2+) тутиб қолади. Диуретик самараси 1-2 соатдан кейин ривожланади ва 4 соат ўтгач максимумга етади, 10-12 соат давом этади. Таъсири калава фильтрациясининг тезлиги камайганида пасаяди ва креатинин клиренсини минутига 30 мл бўлганида тўхтайди. Артериал босим айланаётган қон хажмини камайиши, томирлар деворининг реактивлигини ўзгариши, ганглийларга депрессор таъсини кучайиши ҳисобига пасаяди.\nОлмесартан медоксомил – олддори бўлиб, меъда-ичак йўллари орқали ўтишда олмесартангача тез ва тўлиқ метаболизмга учрайди. Олмесартаннинг фармакокинетик маълумотлари биринчи тартиб тақсимланиш билан икки босқичли моделда таърифланади. Ичга қабул қилинганидан кейин қон плазмасидаги максимал концентрацияси (Cmax) 1-3 соат ўтгач аниқланади, ярим чиқарилиш даври тахминан 13 соат, 20 мг доза ичга бир марта қабул қилинганида қон плазмасидаги концентрациясини вақтга тўғри чизиқли боғлиқлиги аниқланади. Қабул қилинаётган доза 80 мг гача оширилганида қон плазмасидаги олмесартаннинг максимал концентрацияси деярли бир текис ошади. Терапевтик чегара (40 дан 80 мг гача) қийматларидан юқори дозада бир марта ва кўп марта қабул қилинганидан кейин, олмесартаннинг биокираолиши пропорционал ўзгармайди. Таблеткалар қабул қилинганида максимал биокираолиши тахминан 26%.\nОвқат қабул қилиш олмесартаннинг биокираолишини 10% гача пасайтириб, биокираолишлигига деярли таъсир қилмайди. Олмесартаннинг стационар концентрациясига 3-5 кунда эришилади. Ҳар куни бир марта қабул қилинганида қон плазмасида кумуляцияси кузатилмайди. Тақсимланиш ҳажми паст, тахминан 17 л ни ташкил қилади, бу тўқималарда чекланган экстраваскуляр тақсимланиши билан боғлиқ. Олмесартан қон плазмаси оқсиллари билан деярли тўлиқ (99%) боғланади ва эритроцитларга кирмайди. Буйрак ва жигар етишмовчилиги, ёш ва тана вазнининг камлиги креатинин клиренсини ошишини ва олмесартаннинг биокираолишлиги кўрсаткичини ошишини чақиради.\nГидрохлоротиазид тез ва деярли тўлиқ (80%) сўрилади. 60-80% га қон плазмаси оқсиллари билан боғланади. Диуретик самараси 2 соатдан кейин юз беради, 4 соат ўтгач максимумга етади ва 12 соат давом этади. Ярим чиқарилиш даври 5,6 дан 14,8 соатгачани ташкил қилади. Ошган артериал босимни пасайишига ёрдам беради. Бундан ташқари, қандсиз диабети бўлган беморларда полиурияни камайтиради (таъсир механизми охиригача аниқланмаган). Қатор холларда глаукомада кўз ички босимини пасайтиради.\nОлмесартан медоксомил. Меъда-ичак йўлларидан сўрилиши вақтида олмесартан медоксомилни олмесартанга тез ва тўлиқ метаболизми билан номоён бўлади, кейинчалик олмесартан амалда метаболизмга учрамайди. Умумий плазма клиренси одатда соатига\n1,3 л ни ташкил қилади (вариация коэффициенти – 19%) ва нисбатан паст ҳисобланади, буйрак клиренси тахминан соатига 0,6 л. Қабул қилинган дозанинг тахминан 35-50% буйраклар орқали, тахминан 60% сафро билан чиқарилади. Олмесартаннинг жигар ички циркуляцияси минимал. Олмесартаннинг катта қисми жигар орқали чиқарилиши туфайли, уни ўт чиқариш йўлларининг обструкцияси бўлган беморларда қўллаш ман қилинган. Кўп марта қабул қилинганида олмесартаннинг ярим чиқарилиш даври 10-15 соатни ташкил қилади.\nГидрохлоротиазид жуда кам даражада метаболизмга учрайди. Унинг жуда оз миқдорда аниқланган якка метаболити 2-амино-4-хлоро-М-бензендисульфонамид ҳисобланади. Гидрохлоротиазид жагарда метаболизмга учрамайди, лекин буйраклар орқали тез чиқарилади (24 соатда 61%). Ичга қабул қилинганидан кейин қабул қилинган дозанинг 60-80% меъда-ичак йўлларидан сўрилади. Плазмада максимал концентрацияга (Сmax) эриши вақти 1,5-3 соатни ташкил қилади. Гидрохлоротиазид эритроцитларда тўпланади. Плазма оқсиллари билан 40-70% га боғланади. Тақсимланиш хажми (Vd) чиқарилишининг терминал фазасида 3-6 л/кг ни ташкил қилади (бу 70 кг тана вазнида 210-420 л га эквивалент). Гидрохлоротиазидни плазмадан чиқарилиши икки фазали характерга эга: ярим чиқарилиш даври (Т1/2) бошланғич фазада 2 соатни, терминал фазада – тахминан 10 соатни ташкил қилади. Буйрак фаолияти нормал бўлган пациентларда чиқарилиши деярли фақат буйрак орқали амалга оширилади. Ичга қабул қилинган дозанинг 50-75% ўзгармаган холда сийдик билан чиқарилади. Клиренси кекса ёшли пациентларда ва буйраклар фаолиятини бузилишларида гидрохлоротиазиднинг аҳамиятли пасаяди, бу қон плазмасида унинг концентрациясини аҳамиятли ошишига олиб келади. Кекса беморларда аниқланадиган клиренсни пасайиши, эҳтимол, буйрак фаолиятини ёмонлашиши билан боғлиқдир. Жигар циррози бўлган беморларда гидрохлоротиазиднинг фармакокинетикасини ўзгаришлари аниқланмаган.\nОлмесартан медоксомил билан бир вақтда қўлланганида гидрохлоротиазиднинг тизимли биокираолишлиги тахминан 20% га пасаяди, лекин бу клиник аҳамиятга эга эмас. Гидрохлоротиазидни бир вақтда қабул қилиш олмесартаннинг фармакокинетикасига таъсир қилмайди.\nОлмесартан медоксомил ва гидрохлоротиазид билан мажмуавий даволашни қўллаш, енгил ва ўртача оғирлик даражасидаги гипертензияси бўлган шахсларда бузилган буйрак фаолиятини ёмонлаштирмай, сийдик кислотасининг концентрацияси қийматларини, жигар ферментларининг даражасини ёки нохуш реакциялар туфайли даволашни бекор қилишлар сонини оширмай, суткалик артериал босим ва даволашга жавобни дозага боғлиқ яхшилайди. Мажмуавий препарат қўлланганида максимал терапевтик самара 4 ҳафта қабул қилингандан кейин, ахамиятли самараси эса – 1 ҳафтадан кейин аниқланади.\nЭссенциал гипертензия (олмесартан медоксомил билан монотерапиянинг самарасизлигида).\nИчга, таблетка чайнамасдан, кунига бир марта овқат қабул қилишдан қатьий назар қабул қилинади.\nПрепаратни тавсия қилинган дозаси – 1 таблетка (20 мг + 12,5 мг)дан суткада бир марта. Препаратни икки ҳафта қабул қилингандан кейин артериал босим етарлича пасаймаган пациентлар учун, кунига 12,5 мг гидрохлоротиазид ёки бошқа гипотензив препаратлар билан қўшимча даволаш қўлланиши мумкин.\nКекса ёшли (65 ёшдан катта) пациентлар учун дозани тўғрилаш талаб қилинмайди.\nЭнг катта самарага ва гипертонияни яхшироқ компенсациясига эришиш учун, препаратни қабул қилишни сутканинг тахминан бир вақтида ўтказиш керак.\nПрепаратни биринчи қабул қилишда ва қабул қилишни биринчи бирнеча кунлари давомида, артериал босимни хаддан зиёд пасайиб кетиши мумкинлиги туфайли, артериал босим рақамларини назорат қилиш керак.\nПрепаратнинг бир ёки бирнеча дозаларини қабул қилиш ўтказиб юборилганида тиббий ходим ва пациентнинг ҳаракатини таърифи\nБир дозани қабул қилиш вақти ўтказиб юборилганида препаратнинг дозасини иложи борича тезроқ қабул қилиш керак, агарда сиз дорини қабул қилиш ҳақида, қабул учун белгиланган вақтга яқин вақтда эслаган бўлсангиз, препаратнинг навбатдаги дозасини қабул қилинг, препаратнинг икки баробар дозасини қабул қилиш мумкин эмас.\nНожўя самараларини пайдо бўлиш тез-тезлигини бахолаш учун қуйидаги мезонлар ишлатилади: жуда тез-тез (>1/10); тез-тез (>1/100 <1/10); баъзида (>1/1000 >1/100); кам (>1/10000 <1/1000); жуда кам (<1/10000 алоҳида хабарларни хам қўшиб)\nМоддалар алмашинувини бузилишлари: баъзида – гиперурикемия, гипертриглицеридемия.\nНерв тизими томонидан бузилишлар: тез-тез – бош айланиши, баъзида – синкопе.\nЮрак-томир тизими томонидан бузилишлар: баъзида – тахикардия, артериал гипотензия, ортостатик гипотензия.\nТери қопламалари томонидан бузилишлар: баъзида – тери тошмаси, экзема.\nУмумий характерга эга бузилишлар: тез-тез – кучли толиқиш, баъзида – умумий ҳолсизлик.\nЛаборатория текширишларининг кўрсатгичлари: баъзида – қонда калий даражасини пасайиши, қонда калий, кальций, мочевина, липидлар даражасини ошиши. Қонда сийдик кислотаси, мочевина азоти ва креатинин даражасини аҳамиятсиз ошиши, шунингдек гемоглобин ва гематокрит кўрсатгичларини аҳамиятсиз пасайиши.\nФаол моддалар алоҳида қўлланганида қуйидаги ножўя самаралар аниқланган\nЎта кам: белда оғриқлар, бронхит, фарингит, синусит, ринит, креатинфосфокиназа даражасини ошиши, гематурия, гипертриглицеридемия, гипергликемия, диарея, бош оғриғи, гриппсимон синдром.\nЭлектролитлар балансини бузилиши, шу жумладан гипонатриемия (чарчоқлик, таъсирчанлик, мушакларни тиришиши, онгни чалкашиши), гипохлоремик алкалоз, гипокалиемия (оғизни қуриши, чанқоқлик, аритмия, мушакларда спази ёки оғриқ, кўнгил айниши, қусиш, кучсизлик), агранулоцитоз, тромбоцитопения, аллергик реакциялар (тери тошмаси, эшакеми), жигар фаолиятини бузилиши, холецистит, панкреатит, подаграни зўрайиши, гиперурикемия, анорексия, потенцияни пасайиши, диарея, ортостатик гипотензия, фотосезувчанлик, гастралгия, гиперхолестеринемия, гипергликемия.\n– Препаратга ёки тайёр дори шаклининг таркибига кирувчи компонентларга юқори сезувчанлик.\n– Холестаз ва ўт чиқариш йўлларининг обструкцияси.\n– Сурункали буйрак етишмовчилиги (креатинин клиренси минутига 20 мл дан кам).\n– Буйрак кўчириб ўтказилганидан кейинги ҳолат (клиник қўллашнинг тажрибаси йўқ).\n– Ҳомиладорлик вақти ва эмизиш даври.\n– Қандли диабет (оғир шакли).\n– Гипокалиемия, гиперкалиемия, гипонатриемия.\nЛактозани ўзлаштираолмаслик, лактаза етишмовчилиги, глюкоза-галактозани кам сўрилиши.\nОлмесартан+Гидрохлоротиазид мажмуавий препаратини қуйидаги препаратлар билан бир вақтда қўллаш тавсия этилмайди:\nҚон плазмасида литий ионларининг концентрациясини ошиши ва токсиклигини кучайиши мумкинлиги туфайли, литий тузлари ёки унинг ионларини сақловчи препаратларни қўллаш тавсия этилмайди.\nОлмесар Н препаратини қуйидаги препаратлар билан бир вақтда қабул қилишни эҳтиёткорлик билан ўтказиш керак:\nПрепарат Баклофен билан бирга қўлланганида гипотензив таъсири кучайиши мумкин.\nНостероид яллиғланишга қарши препаратлар билан бирга қабул қилиш – гипотензив самарасини пасайиши мумкин; буйрак патологияси бўлган беморларда буйрак фаолиятини ҳатто ўткир буйрак етишмовчилигини ривожланишигача ёмонлашиши мумкин.\nАмифостин – гипотензив таъсири кучайиши мумкин.\nБошқа гипотензив препаратлар – гипотензив таъсири кучайиши мумкин.\nАлкоголь, барбитуратлар, наркотик воситалар, антидепрессантлар – ортостатик гипотензия пайдо бўлиши ёки кучайиши мумкин.\nОлмесан Н мажмуавий препаратининг таркибига кирувчи фаол моддаларни қўллашдаги эҳтиёткорлик чоралари.\nҚон плазмасида калийнинг даражасини оширувчи препаратлар (калий тежовчи диуретиклар, гепарин, ААФ ингибиторлари) билан қўллаш тавсия қилинмайди – гиперкалиемия ривожланиши мумкин. Магний ва алюминий гидроксидларини сақловчи сўрилмайдиган антацидлар бир вақтда қабул қилинганида, олмесартан медоксомилнинг биокираолишлигини аҳамиятсиз пасайиши аниқланган.\nОлмесартан медоксомилни варфарин, дигоксин ёки правастатин билан қўллаш соғлом кўнгилликларда фармакокинетик кўрсаткичларни ўзгартирмаган.\nҚонда калийнинг даражасини пасайтирувчи препаратлар (организмдан калийни чиқарувчи бошқа диуретиклар, сурги воситалар, глюкокортикостероидлар, адренокортикотропин, амфотерицин, карбеноксолон, G пенициллиннинг натрийли тузи, салицилатлар) билан – гипокалиемия ривожланиши мумкин.\nҚўлланганида эҳтиёткорликка риоя қилиш керак бўлган мажмуалар.\nКальций тузлари – қонда кальцийнинг даражаси ошади.\nКолестирамин ва колестипол – гидрохлоротиазидни сўрилиши камайиши мумкин.\nАнгишвонагул гликозидлари – аритмияларни ривожланиши билан бирга гипокалиемия ва гипомагниемия пайдо бўлиши мумкин.\nГипокалиемияда ножўя самараларини эҳтимоли кўпроқ бўлган препаратлар (Iа ва III синфи антиаритмик препаратлар, антипсихотик воситалар, масалан тиоридазин, хлорпромазин, левомепромазин, трифлуоперазин, циамемазин, сульпирид, сультоприд, амисульпирид, тиаприд, пимозид, галоперидол, дроперидол; бошқа препаратлар, масалан бапридил, цизаприд, дифеманил, спарфлоксацин, терфенадин, вена ичига юбориш учун винкамин) – хатто қоринчалар фибрилляциясигача бўлган оғир юрак аритмиялари ривожланиши мумкин.\nҚутбсизлантирувчи таъсирга эга бўлмаган миорелаксантлар (тубокурарин) – миорелаксантларнинг таъсири кучайиши мумкин.\nАнтихолинергик препаратлар (атропин) – тиазид диуретикларнинг биокираолишлиги ошади.\nДиабетга қарши препаратлар (инсулин ва перорал гипогликемик воситалар) – гидрохлоротиазидни глюкозага толерантликка таъсир қилиши оқибатида бу препаратларнинг дозасини тўғрилаш талаб қилиниши мумкин.\nМетформин – гидрохлоротиазиднинг таъсири остида мумкин бўлган буйрак етишмовчилиги оқибатида лактат ацидоз ривожланиши хавфи бор.\nБета-адренорецепторланинг блокаторлари ва диазоксид – тиазидлар уларнинг гипергликемик таъсирини кучайтириши мумкин.\nСимпатомиметиклар (норэпинефрин) – симпатомиметикларнинг таъсири сусайиши мумкин.\nПодаграни даволаш учун препаратлар (пробенецид, сульфинпиразон, аллопуринол) – гидрохлортиазиднинг таъсири остида қон зардобида сийдик кислотасининг даражасини ошиши, гидрохлоротиазиднинг таъсири остида аллопуринолга ўта юқори сезувчанлик реакциялар тез-тезлигини ошиши оқибатида, бу препаратларнинг дозасини тўғрилаш талаб қилиниши мумкин.\nЦитотоксик препаратлар (циклофосфамид, метотрексат) – тиазидлар уларнинг буйрак орқали чиқарилишини камайтириши ва шу билан уларнинг миелосупрессив самарасини оширишлари мумкин.\nСалицилатлар – улар юқори дозаларда қўлланганида марказий нерв тизимига уларнинг токсик таъсири ошади.\nМетилдопа – гемолитик анемия ривожланиши мумкин.\nЦиклоспорин – гиперурикемия ва подаграсимон асоратларни ривожланиш хавфи ошиши мумкин.\nТетрациклинлар, шу жумладан доксициклин – қонда мочевина даражасини ошиш эҳтимоли ошади.\nВазодилататорлар, бета-адреноблокаторлар, барбитуратлар, фенотиазидлар, трициклик антидепрессантлар ва этанол гипотензив самарани кучайтиради.\nГидрохлоротиазид ичга қабул қилинганида гипогликемик воситаларнинг, норэпинефрин, эпинефрин ва диабетга қарши воситаларнинг таъсирини сусайтиради.\nКолестамин сўрилишини камайтиради.\nПерорал контрацептивларнинг самарадорлигини камайтиради.\nПрепаратни қўллашдан олдин сувни истеъмол қилишнинг тўғри тартибига риоя қилиш кераклиги ҳақида пациентни огоҳлантириш керак, сувни чеклаш артериал босимни кескин пасайишига ва бунинг оқибатида бош айланиши ва хушдан кетишга олиб келиши мумкин.\nПрепаратни қўллашдан олдин натрий ва калий ионларининг миқдорини аниқлаш, калий ва магнийнинг миқдори юқори бўлган компенсатор парҳезни буюриш керак.\nСимптоматик гипотензия ривожланишини олдини олиш учун препаратни қўллашдан олдин айланаётган қон хажмини ва/ёки у бўлганида натрий ионларининг танқислигини йўқотиш керак.\nБуйраклар фаолиятини оғирлиги енгил ёки ўртача даражали бузилиши (креатинин клиренси – 30-60 мл/мин) бўлган беморларда препарат қўлланганида, дозани тўғрилаш талаб қилинмайди, лекин буйрак фаолиятини ва қон зардобида калий ва сийдик кислотасининг даражаларини мунтазам назоратини ўтказиш тавсия этилади.\nЖигар фаолиятини бузилиши бўлган пациентларда препаратни қўллашни шифокорнинг кузатуви остида катта эҳтиёткорлик билан олиб бориш керак.\nБуйрак фаолиятини бузилиши бўлган пациентларда тиазид диуретиклар азотемия чақириши мумкин, шунинг учун буйрак етишмовчилиги аниқ ривожланиб борганида препаратни буюриш масаласини қайта кўриб чиқиш керак.\nДекомпенсацияланган юрак етишмовчилиги, буйрак касалликлари, ўткир гипотензия, азотемия, олигурия ривожланиши мумкинлиги туфайли, реноваскуляр гипертензияси, кам ҳолларда – ўткир буйрак етишмовчилиги бўлган пациентларда, препарат эҳтиёткорлик билан қўлланади. Шунингдек аортал ёки митрал стенози, обструктив гипертрофик кардиомиопатияси бўлган беморларда препарат ишлатилганида ҳам алоҳида эҳтиёткорлик талаб қилинади.\nБирламчи гиперальдостеронизми бўлган беморларда препаратни қўллаш мақсадга мувофиқ эмас.\nТиазид диуретиклар билан даволаш глюкозага толерантликни бузиши ва яширин қандли диабетни кучайиб кетишига олиб келиши мумкин, қандли диабети бўлган беморларда эса инсулиннинг ёки перорал диабетга қарши препаратларнинг дозасини тўғрилашни талаб қилиши мумкин. Препарат қўлланганида қон зардобида калий ва бошқа электролитлар даражасини вақти-вақти билан назорат қилиш тавсия этилади.\nПрепаратнинг таркибида гидрохлоротиазидни борлиги тизимли қизил югурикни зўрайиши ёки фаоллишишини сабаби бўлиши мумкин.\nПрепаратнинг таркибида гидрохлоротиазидни борлиги допингга ижобий тестни сабаби бўлиши мумкин.\nЮрак ишемик касаллиги ёки мия томирларининг атеросклаерози бўлган пациентларда артериал босимни ҳаддан зиёд пасайиши, миокард инфаркти ёки ишемик инсультни ривожланишига олиб келиши мумкинлигини кўзда тутиш керак.\nҲомиладорлик вақтида препаратни қўллаш мумкин эмас. Лактация даврида қўллаш зарурати бўлганида эмизишни тўхтатиш керак.\nСимптомлари: Артериал босимни яққол пасайиши, гипокалиемия (адинамия, фалаж, қабзият, аритмия), уйқучанлик, гипертензия, тахикардия, брадикардия.\nДаволаш: Доза ошириб юборилганида меъдани ювиш ўтказилади, фаоллаштирилган кўмир қўлланади, симптоматик ва тутиб турувчи даволаш ўтказилади (шу жумладан электролитли эритмаларни инфузияси (масалан, 0,9% ли натрий хлориди эритмаси ёки Гемодез Н калий ионлари ёки айланаётган қон ҳажмининг танқислигини тўлдириш учун)). Гарчи гидрохлоротиазиднинг дозаси ошириб юборилганида гемодиализ самарали бўлса ҳам, диализнинг самарадорлиги ҳақида маълумотлар йўқ.\nПлёнка қобиқ билан қопланган таблеткалар, 12,5 мг + 20 мг.\n4 блистер истеъмолчи учун препаратни қўллаш бўйича йўриқномаси билан картон қутида.\nҚуруқ, ёруғликдан химояланган жойда, 25оС дан юқори бўлмаган ҳароратда сақлансин.